amanoisuno/poet huggingface dataset:
送葉守 陳康伯
海國民皆興禮義，潢池盜已息干戈。農桑四境豐年屢，簫鼓千村叶氣多。
句 揚無咎
陳迹千年在，斯人百代無。
雙魚花 朱翌
物生本不同，所貴以形似。如何小草間，或作潜淵類。宛然花葉分，有此尾鬣備。如以柳貫腮，十百共一蒂。可肩比目鱗，與世爲上瑞。稽首蓬萊宮，願附花鳥使。
送山芥與徐稚山 朱翌
北風撼坤軸，飛雪封高崖。萬草坐凍死，不復存根荄。蔚然蒼山底，有此紫玉釵。本無塵土侵，寧畏霜霰埋。偶爲樵牧知，遂與薇蕨偕。堅瘦故耐久，苦森終怒俳。未免一時出，肯事衆口諧。可以寄樂天，時供八關齋。可以送庾郎，三九代食鮭。朱門厭燖煼，嘉蔬日誰差。飛觴失行次，可口相推排。爾來走缾甖，遂費登山鞋。文昌列宿光，騎省後人佳。居官乃退步，養氣能實骸。一箸須子同，苦硬求吾儕。
淮人多食蛙者作詩示意 朱翌
淮人爲水族，庖膾亦已巧。田間有鳴雞，性命得自保。吳人口垂涎，捕取窮浩渺。於吳産或多，於淮求則少。要之業境會，食債良自繞。予也家淮南，遊吳嘗草草。平生下箸處，但覺皆羊棗。不論赤鯶公，亦及長鬚老。何况鼓吹部，可作鐘鼎寶。世間多空中，所見徒有表。至美不外示，魚鼈豈皆好。君看十月鶉，羽翼甚輕矯。變化須臾間，不念舊池沼。食鶉乃無言，食蛙或顰愀。鶉蛙等無二，妄想自顛倒。舌根無盡期，所得在一飽。哀哉南路徐，食方說燖煼。但俱供芋羹，不必著錦襖。較之食瘡痂，豈但能稍稍。
游月巖詩 朱翌
赫日方正中，忽見第二月。老木盤硬枝，扶疏真桂葉。烟雲成顯晦，弦望靡盈闕。初無大小餘，可以歷沒滅。但能照行人，千古此山側。却笑天上輪，晝夜不停轍。
張翰惠書告窘 朱翌
伯龍營什一，撫掌鬼在側。燕公鑄橫財，地下萬爐執。貧富有物司，得失難智索。我今竟日餐，或待門生設。朝園斸菜根，暮火團松節。黄嬭坐上座，方兄行禁謁。安能决餘波，可以潤子篋。俯視腰一圍，何時解三篾。薦福縱有碑，震雷即驚裂。讀我送窮文，還君乞米帖。
與劉令食枸杞 朱翌
周黨過仲叔，菽水無菜茹。我槃有枸杞，與子同一箸。若比閔縣令，已作方丈富。但令齒頰香，差免腥羶汙。我壽我自知，不待草木輔。政以不種勤，日夕供草具。更約傅延年，一飯美無度。解衣高聲讀，蘇陸前後賦。
王令收桂花蜜漬埳地瘞三月啟之如新 朱翌
桂花老月窟，墮地散金蕊。長憂風雨餘，失此香旖旎。撫樹三歎息，留花姑少俟。枕中有仙方，解使香不死。蜜蜂喜輸糧，餘潤獲漸靡。瘞深閲三月，發覆驗封璽。虛堂習新觀，博山爲頻啟。初從鼻端參，忽置秋色裏。氤氳縹緲間，可以降月姊。自茲聞四時，何止名七里。
與郭令步至城下見田間稻秧已可插慨然有感示郭令 朱翌
端居倦來往，春去誰與娛。眷眷斗升米，翛翛東南都。薄暮喜穿屐，同遊又吾徒。念昔始經此，汙邪祝滿車。及今幾何日，立苗還欲疏。懷新舞翠剡，生意蔚以舒。吾生將安之，土偶之與俱。清夜夢鄉曲，未覺田園蕪。他時招子歸，把鋤春雨餘。
重午菊有花遂與菖蒲同採 朱翌
菖蒲秀端午，黄花作重陽。萬物各時行，半歲遥相望。云何忽並開，相與同一觴。仙人九節杖，東坡一枝香。洗去仲夏熱，如逢晚秋霜。均是酒中物，俱使吾年長。莫誇雨露私，勿笑草木狂。登高閲競渡，樂哉未渠央。
競渡示周宰 朱翌
英英屈大夫，遺骨淪湘湄。楚人念何深，叫空冤水妃。雖無些詞招，顧有鐃鼓悲。憶昨上巳日，縱觀金明池。突殿隠負鼇，長橋低卧蜺。諸公貴人來，珠幢紺幰隨。兩軍各氣焰，萬楫生光輝。龜魚戢影避，虎龍挾翼飛。想當大軍後，益覺遊子稀。况我中興君，高拱絕宴嬉。羈人老淮楚，古寺臨長溪。節物亦撩人，風俗自隨時。往來兩舴艋，規模具體微。邑人樂豐年，聚觀眼不移。捐金賞先至，頓足助絕馳。在昔攻戰具，今但娛羣兒。因而語兵法，可以威四夷。八寶水中央，大海壓左圻。其中椎剽姦，連艦揚鼓旗。先事能預防，在易則見幾。作詩示周郎，赤壁有成師。
竹枕 朱翌
方牀洗湘斑，夏簟織蘄笛。誰與同卧起，青奴甚相得。嘉哉直節君，契分近愈密。深林捕貓頭，乃復枕上膝。直從無熱天，徑下清凉國。早晚報平安，一覺我自適。夢中從我遊，子猷推第一。
西園月夜竹影滿堂 朱翌
良夜天徹幕，林間月如篩。解與竹傳神，月娥真畫師。東坡元不死，鶴駕相追隨。習氣未掃除，戲筆聊一麾。調和水墨勻，幻出虯龍枝。圖成不挂壁，擲地容俯窺。欲進復小却，尚慮鞋底泥。
初直省宿 朱翌
薄暮欣暑退，吏散列閑屋。冰廳冷如水，孤坐一巾幅。久絕青綾賜，僅免牀下伏。何嘗語丁寧，但愧頭蓄縮。頻年耗太倉，初夜費官燭。枕書倦已拋，夢蝶來更速。咍臺到天明，從人笑列宿。
次韻胡明仲見寄 朱翌
去年玉笋班，仰視見櫑具。論事似陸贄，任事似裴度。今年起衡山，出守非不遇。床頭看周易，象在益長裕。解琴須更張，謀國乃疾固。要開天地爐，更使萬物鑄。可憐冰氏子，大似鐵鑪步。自謂樂於貧，公乃知其素。來刪城旦書，聊免吏部注。祝公早來朝，爲上寬北顧。
送張巨山 朱翌
天方六月暑，君有千里行。相從苦不款，惜別難爲情。發軫子胥山，落帆石頭城。火雲午尤奇，水風晚更清。輝輝螢自燭，嘒嘒蟬爭鳴。今代太史氏，昔者蘭臺英。人如晉宋間，詩與顔謝并。吾君志恢復，求士出至誠。玉堂紫微省，待子來經營。
七月十四夜月分韻得明字 朱翌
澹澹烟覆渚，嗚嗚角收聲。白毫萬丈光，下注千山傾。良夜三五時，玉樓十二城。皇天老眼開，碧湛雙瞳睛。窺我讀書窗，徘徊到天明。風從樹頭來，挾我入太清。飛螢轉蒿叢，熠燿徒營營。露氣下庭宇，秀爽凌冠纓。以茲無盡景，對此不平鳴。不如使雲遮，寂歷忘吾情。
有感 朱翌
退之傳毛穎，步驟過遷固。當時不入眼，怪笑且驚怖。柳州極不平，裁書細說喻。浮雲蔽兩曜，憑虛亦暫駐。何傷黄道行，終古元氣聚。嗚呼古今一，吾其祕緗素。
曉上烏石灘 朱翌
急灘上水船，進寸輒退尺。老夫敢穩坐，解衣起佐刺。凡我同舟人，有力俱不惜。已濟各相賀，可以正枕席。反觀順流人，如電亦如射。艱難與快意，等是時行役。月落東方明，雲收遠山碧。翩然兩白鷺，過眼已無迹。天地正爾寬，何苦自跼蹐。脫带且腰舟，歇我履一隻。
章質夫帥廣時以酒六壺寄東坡於惠州書到而酒不至東坡有詩傳在人口思召作廣東漕翌適居曲江亦惠六尊且云吾家故事也爲作此詩 朱翌
西樞鎮番禺，紹聖之初年。覆露落南人，雅意極周旋。六尊南海春，萬里羅浮仙。先生洗破觥，使者張空拳。五十有六字，至今星斗懸。君持澤國節，我賦囚山篇。欣然故事脩，要使家法傳。禮等百牢我，情均一觴天。夜來燈有花，不憂爨無烟。但恨語無味，何以追昔賢。
三月旦行園 朱翌
我柳已飄絮，我筍亦上竹。雪氈密蓋地，犢角橫入屋。茲辰略行園，喜色動眉綠。炎荒異中原，氣候少清淑。一日具四時，旦暮變寒燠。而我於此間，兀若蠶上簇。但愛草木長，遂使杖屨熟。喜甚得小詩，意斷語不續。尚可羊何和，不用唐衢哭。諸公幸無事，來不待休沐。牀敷三百棋，勝負任反覆。
飯大涌泉入紫微洞洞乃余尋出 朱翌
山川有佳處，神物嚴守衛。自非夙有因，孰敢發其秘。衆壑擁流泉，青間見白沸。洗我杖與屨，時作深入計。要須鄉道先，行與老人值。指我洞壑已，忽不知所詣。斸荒剗巨石，稍去眼中翳。豁然大厦開，位可百人置。嵌嚴一日出，自此沓遊騎。開山屬老夫，愛山必同類。甚畏長風寒，當暑皆斂袂。歡伯遂行登，相引入勝地。
歲乙丑余年四十有九矣因誦太白四十九年非一往不可復之句次其韻 朱翌
南來不贏糧，隨身一竿竹。四年釣曹溪，溪水香可掬。求方駐隙駒，辟穀起黄獨。五十止欠一，何地可歸宿。今晨祖師前，一擲杯珓卜。去以六月息，來期七日復。往事一局棋，信手不必覆。吾生行休矣，自此生處熟。
題劉憲十君子軒 朱翌
北極元軒氣，受命惟爾獨。四方散子孫，萬里異閩蜀。戴譜六十一，岩谷無遺錄。段記三十九，冥搜出隠伏。世若不盡見，誰爲合其族。儒林老丈人，與世談無欲。開軒延十君，跪坐進三沐。高低列雲來，新舊間伯叔。團欒十家春，門戶各清肅。客至爲卷簾，贊名問寒燠。一見伯玉輩，遂使季子服。我欲作竹史，就君求品目。
予居曲江五年今歲又暮慨然有感 朱翌
坐對研旁峰，卧閲屏上山。一事不掛心，萬病方窮源。吾君禮南郊，吾母望北還。一歲幾得書，五年闕問安。是自取之爾，尚復何所言。手種庭下梅，花開聊喜歡。繫日既無術，縮地良獨難。
寄江東王端明 朱翌
德人大江南，壺歌溫玉帳。三歲豐年玉，民倚嵩華壯。政碑滿七尺，賜蓋高一丈。平生詩有聲，行與李杜抗。餘力到行草，妙合晉人樣。如此未賜環，頗復辜衆望。前時幕下生，今作倚門骯。故國動遠思，一夜清江漲。身如龜甲卷，書自魚乙放。南風造新凉，爽氣來疊嶂。壺觴得自引，茵鼎保無恙。願公介厚禨，中卣調秬鬯。
十月旦讀子美北風吹瘴癘羸老思散策之句初寮嘗作十詩因次其韻  其一 朱翌
戰休左觸氏，夢破大槐國。肝膽方一家，燕越非異域。是中路坦平，本自無降陟。乾坤有乾坤，無極復無極。海角盡東南，天門洞西北。萬里無寸草，何人不相識。亦有鼓刀兒，大烹舉銅鬲。
十月旦讀子美北風吹瘴癘羸老思散策之句初寮嘗作十詩因次其韻  其二 朱翌
問學要根柢，文章忌雷同。字求反切當，義用訓詁通。縱之逼論劍，收之入檀弓。平生苦我心，不如作一農。林間瀟灑侯，川上赤鯶公。姑從賢者樂，勿笑鄙夫空。秋宵引佳月，暑晝追凉風。如此了一生，我其塞上翁。
十月旦讀子美北風吹瘴癘羸老思散策之句初寮嘗作十詩因次其韻  其三 朱翌
戲語隴頭子，與若本等夷。朱紫强包裹，本非我所宜。失脚落番山，杳杳隨風吹。將買二頃田，樹以枳棘籬。還我本來面，度今正其時。此策我自决，欲問其從誰。譬彼沈疴人，忽然飲上池。窮命可抵虎，寧畏山林魑。
十月旦讀子美北風吹瘴癘羸老思散策之句初寮嘗作十詩因次其韻  其四 朱翌
老火已退師，寓客不憂瘴。靜坐窺物理，一一見情狀。用起舉拂子，功成卓拄杖。五行更主事，衰絕變生王。此身屬造物，窮健勝美恙。
十月旦讀子美北風吹瘴癘羸老思散策之句初寮嘗作十詩因次其韻  其五 朱翌
厭晴思滴瀝，閔雨思開霽。姑欲快吾私，豈暇計豐歲。身如姑射山，物物無疵癘。可笑建除家，卜日論開閉。堂堂百年中，顧已閲半世。徭蜑且友朋，百粵即魯衛。
十月旦讀子美北風吹瘴癘羸老思散策之句初寮嘗作十詩因次其韻  其六 朱翌
子房憫濁世，意欲一洗爲。五日老人約，何乃數後期。功成去學仙，辟穀從清羸。豈不知自苦，反覆加深維。志士極鑽仰，堅高今益彌。是爲萬世法，何止帝者師。寧知取履時，幾欲真毆之。
十月旦讀子美北風吹瘴癘羸老思散策之句初寮嘗作十詩因次其韻  其七 朱翌
茲辰馭北風，所至有東道。把袂問浮邱，餽芝走商皓。著裙拜木公，獻寶出富媼。氣平四大和，以此可却老。長生等終古，彭祖是亦夭。有客詣理窟，相過或談妙。再拜有所乞，乞我如瓜棗。
十月旦讀子美北風吹瘴癘羸老思散策之句初寮嘗作十詩因次其韻  其八 朱翌
南來走炎荒，北歸定尋思。一生困坎壈，憂患真吾師。堂中木上座，萬里唯爾隨。方幸得良喜，那肯懷秋悲。但令今可行，勿愧論少卑。少時不解事，日日荒于嬉。投老又懶惰，得一或十遺。戲我過此生，造物真小兒。
十月旦讀子美北風吹瘴癘羸老思散策之句初寮嘗作十詩因次其韻  其九 朱翌
中夜念凉天，搔首坐待旦。北風鳴屋角，此懷忽凄斷。兒曹計伏臘，極力供井爨。憶昔冬來南，骨肉遣星散。念茲豈人爲，稍定理絲亂。呻吟裘氏地，皆是儒與緩。往語執金剛，勉力守門閈。倒囊留一錢，且免用鞭算。
十月旦讀子美北風吹瘴癘羸老思散策之句初寮嘗作十詩因次其韻  其一○ 朱翌
囚山無他謀，治生出下策。載之百漏船，吹以無孔笛。一飽久定矣，誓不爲欣戚。家山天一方，何地休行役。天其調伏予，中歲遭遠謫。養成一牯牛，露地見純白。
寄無錫諸蔣 朱翌
夜帆起奔牛，烏竿鳴五兩。百年幾寒暑，兩歲五來往。竟不到惠山，閑日真難享。聞道山中泉，煮茗蒙珍賞。當年京浙遞，不洗牛李黨。故人在邑中，乃漢三徑蔣。欲擊月下門，正想鼻雷響。茲山君常到，此約吾又爽。且復卜後來，歸程一陽長。
王承可有招隠黄龍之意 朱翌
通途無寧軌，世網闊遮邏。九遷食肉榮，一餉在堂賀。泥深迹逾深，時過事亦過。要之鐘鼎飽，不及薇蕨餓。吾知此理明，甘作蟻旋磨。丈夫當勇决，勿使良便蹉。黄龍百丈間，山圍天幾大。往丐一椽茅，撫枕得高卧。不能賡梁噫，且復繙屈些。賣藥足生理，故是伯休那。當年白鳥盟，肯爲青衫破。微官亦漫爾，棄去不啻唾。王子里中人，到處成穩坐。儻不食前言，扁舟在公左。
羅巨濟闢學之西序爲軒以奉板輿之樂余名之曰難老軒 朱翌
龜息六用藏，禽戲兩翼張。俯仰何自苦，要與宇宙長。深山具竈火，煮沙烹硫黄。此又出下策，中乾外徒强。我有不朽計，事具泮水章。佳哉羅江東，意師張曲江。重席坐日永，脫屨來雁行。舉盞醉六經，抵掌談三王。青雲去一蹴，壽域開八荒。始知吾道中，大有却老方。以此施其母，何疑壽而康。煌煌忘憂花，秀色迎朝陽。願子多釀酒，容我時登堂。
徑山白虎寺詩 朱翌
繞郭尋好山，直北得覩徑。一重復一掩，間度略彴峻。溪聲出左方，環玦步相應。萬木儼扶持，四山擁清潤。高疑星可摘，况乃斗之分。諸公恨到晚，六月宜問信。頗聞開山老，說法起衆病。坐受於菟降，了不懷寸刃。山僧詫神通，辯口紛若磬。我豈必勝哉，渠自有佛性。
告春亭詩 朱翌
東皋有佳致，中夜雨一犁。喜笑作春聲，麥塊青欲齊。淺瀨發清響，陳根出新夷。紅情顔未破，翠顰眉上低。練巾已堪岸，藜杖始一携。殷勤遺好音，胡盧來勸提。
送鄭公績赴試金陵  其一 朱翌
庭槐著老花，佳興渺澄江。束書望故國，飛帆響篷窗。白袍看先登，唾手築受降。從風靡彊燕，舉火燭老龐。秋天鴻鵠高，驚到中疊雙。閨人侈宵占，玉蟲綴燈缸。
送鄭公績赴試金陵  其二 朱翌
君到洗沐已，蠟屐款北山。吾祖山中人，凜然千載顔。其旁馬鬣封，近去龍衮間。通鑑恰施行，新經宜少刪。世上有公議，渠自明忠姦。物情有報復，天道則好還。
送鄭公績赴試金陵  其三 朱翌
昨日天子詔，痛念并州兒。儻有長轂動，何憂折箠笞。似聞當宁歎，頗牧今何之。豈惟一方痛，其勢又類腓。策士仍三年，側席收六奇。誰當挽天河，洗出中興碑。
送鄭公績赴試金陵  其四 朱翌
筆端忘杻械，舌本貴溫潤。明明獲麟書，作世大龜鏡。哀哉束高閣，斯文久不勝。皇天開老眼，牽復首拜命。秋來舉子場，誰領斯文印。向來鍼膏肓，必古司農鄭。
送鄭公績赴試金陵  其五 朱翌
念我答颯久，區區勞此生。借屋就瞿曇，長湖繞廂瀠。未了文字債，截蒲坐縱橫。天公喜相我，貺以秋風清。他年載兼兩，策勳首短檠。饑吟愧峨冠，誰知此心傾。
送鄭公績赴試金陵  其六 朱翌
孤城挾龍虎，盤礴納萬象。馮夷遵節制，旦暮過稽顙。君今搦寸毫，意與孤鴻往。雄豪攬千古，光彩發萬丈。憶昨吏三年，到今餘夢想。古寺壁間名，勞君拂蛛網。
送鄭公績赴試金陵  其七 朱翌
我缾無儲粟，世累如綴纓。讀書寡見功，一飽不可營。鱗差四百指，習慣啼饑聲。天豈私貧我，客氣略已平。安能事計然，且復師淵明。儻有故人問，但如詩所稱。
送鄭公績赴試金陵  其八 朱翌
高軒過我數，相對心跡清。共乘殿角凉，劇談新月生。稍作蓮芡費，久絕壺觴傾。告我買夜航，襆被催宵征。秋晚破敵歸，連營稍休兵。青雲付一蹴，齊晉多世卿。
豹隠軒詩 朱翌
金錢暈花山中奇，七日霧雨人不知。一朝躍出從於菟，毛羣驚駭光陸離。釣竿在手身在野，未用聲名動天下。久幽則見理則然，世間豈有終藏者。道人見笑皮爲災，羔裘要袖孰剪裁。男兒獨患無文爾，聖世何憂不遇哉。
羣玉亭 朱翌
泗濱石窟如蟻族，巧匠琢山如琢木。不問人家與官舍，軒窗隨分作巖谷。符離城東石更多，天劃神刓相倚綠。當年來過玉局翁，拄杖敲門步幽麓。翼然危屋誰所興，賜以嘉名號羣玉。翁家自有小仇池，壺中九華伴孤獨。經行趣尚絕世姿，醜好例皆蒙紀錄。銀鈎爛爛照無窮，走馬來看僵立僕。是時官梅香正闌，亦有海棠紅映肉。老翁蓋棺二十年，世上遺編數遭獄。只今見字如見人，滿眼清風亂庭竹。想當入海期汗漫，雲車屢下仙山曲。仙山縹緲虛無間，我欲憑之兩黄鵠。
大雪 朱翌
漢時長安雪一丈，少陵有詩不吾誑。今年廣陵雪一尺，忍寒長作縮龜狀。從來窮巷說多泥，自是泥深勞拄杖。閉門不出動經旬，出門無路將何向。故人乃遺咫尺書，遠祝長鬚問無恙。濕薪如桂米如珠，有突不黔旦逾望。但携古鼎燒黄連，香穗流珠凝碧帳。𡷾崒窗間石數峰，氣凌太華嵩衡上。黄楊冬青壓餘滋，碧幢羽蓋排仙仗。蒿廬頼有此清絕，興來何用山陰訪。飛鴻似带燕山書，重冰怕結黄河浪。玄冥得意愈自嬌，歲律回春未全壯。吾君曲軫天下寒，語到三軍真挾纊。自憐難備絕域使，規模但可山中相。起來舉手祝羲車，何日金篦開眼障。
溪南大雪示常子正 朱翌
王者有德琪樹生，兵馬欲洗銀甕出。天將以寶奠中原，何用真如傳恍惚。沙寒汀冷鷺啄冰，藻暖餌香魚近罾。梅花抱蕊不肯吐，斂衽且讓天花升。朱門歌呼正圍妓，江上獵圍飛鐵騎。惟有書生無所爲，下帷煮茗候湯沸。
用禁物體書雪 朱翌
宵分獵獵風翻幃，平明漫漫雪擁扉。高妝老樹枝不舉，深壓野麰根漸肥。削平履迹頃刻盡，吹落楊花從來稀。饑烏大有在陳厄，循階入戶冷不飛。我曾倚頼東風暖，驅兒出市典衲衣。不料玄冥賈餘勇，小窗無地逃寒威。起來磚爐薦軟火，敢營肉陣張妓圍。認香尋梅亦不惡，敲冰煮茗寧皆非。掃除習氣幾時了，忍寒琢句聲益微。東坡先生六一老，當年格法誰遵依。不量吾力效跛蹩，從今望炙晴簷暉。
韓幹二馬圖 朱翌
飛龍翔麟夜不關，房星之精下人間。一鳴墮地勢千里，四十萬匹中如山。皇天生此意何在，天意有在平百蠻。百蠻款塞皆稽首，干戈包盡於菟斑。剪成三鬃代官字，濯之太液登王閑。紫壇謁天五使出，玉輅扶日雙輪還。寶鞭不用繡韉穩，扇筤前開曲蓋彎。方知徐行備天仗，絕勝疾走周人寰。開元距今四百載，人物風流無一在。如何兩驥今尚存，好手傳神能不壞。請從此畫究規模，便見當時似三代。
人日雪 朱翌
天公號令今年早，阿香動地連催曉。今朝纔及七日人，却見長空六花擾。我獨磚爐坐畫灰，扶杖出門愁屐倒。細挑生菜羹鼎香，落盡梅花妝額巧。詩成思發在花前，更願晴多怕晴少。君不見貞觀有道幾成康，誰其致此唐文皇。一時獻納盡豪傑，鄭公臣徵尤激昂。當年入見適此時，見謂人日宜相當。有如此人當此日，整頓乾坤纔頃刻。
夜夢與羅子和論藥名詩 朱翌
鑽破故紙我拙計，該貫衆史子得意。籤排百部象齒懸，陟釐萬張蠅頭字。分甘遂如百兩金，作苦躭成五車記。地錦天花出妙機，瓊田水英生爽氣。詩成欲度甫白前，冠彈請繼王陽起。天門冬夏鳶尾翔，香芸臺閣龍骨蛻。任真朱子老無用，得時羅君政如此。今宵月白及風清，想君不作呼盧會。泉石膏肓肯過予，飲量定能加五倍。
吳道子華清宮圖 朱翌
霜清十月天無風，行宮縹緲祥雲中。重重繡嶺光相通，莊嚴具足無遺功。泉鳴三湯春濛濛，合歡皂莢雙垂紅。人間塵垢一洗空，玉聲璆然出房櫳。鸞吟鳳舞紛層空，豈不大勝遊月宮。向非道子妙絕筆，那見開元全盛日。槎牙老木青銅柯，坡陀巨石蒼玉質。石言木應若何聞，阿房興廢纔頃刻。乃知吳生有深意，一時心事能貌出。臣非丹青好畫師，臣以畫諫乃其職。此山此事姑置之，此畫當今須第一。
觀獵會圖 朱翌
一日射雉六十三，命中要是人所難。一日射虎三十六，驍勇無前誰不伏。沙平草軟雪泥乾，手拓弓弦腰兩鏃。祥麟選馬捷若龍，翻身已墮雙飛鵠。拜賀將軍箭有神，摩旗拍鼓轟相逐。錦褾大袖掛虛堂，勇夫視之心發狂。不如緩带氈車上，舉酒割鮮殊不忙。
送硯與周宰 朱翌
巧匠斵山取山骨，媼神拱手不敢惜。因隆作防漥作池，以金爲聲玉爲質。藉以綈衣便挈携，置之烏皮長拂拭。憶昨隨計西入關，太學三年同寢食。晨昏綴緝困蠅頭，歲月磨研取雞肋。時來偶題千佛經，吾自無功子何得。祇今懶慢大可笑，身外了然無一物。經時不脫管城帽，子宜不賜湯沐邑。我今容子乞身去，却到安宜宰君室。宰君真是瀟洒人，文章機杼乃自出。陳玄毛穎費追呼，子堅而厚宜比德。從茲去給上方札，便當入珥螭坳筆。切勿勸草封禪書，亦莫上獻開邊策。願君發明錯與誼，昨奏條畫今所急。忠言讜論聞四方，硯乎汝爲不失職。
簡宗人利賓 朱翌
昔時桐鄉漢九卿，家在淮南天一柱。石麒麟冷一千年，子孫不敢去墳墓。我之曾高主宗盟，昭穆亦與公家敘。不容妄繼酇侯蕭，何嘗敢掘城南杜。深山大澤塹劫灰，甲第名園走狐兔。飄零直見似人喜，何况乃與吾宗遇。爲善本求鄉里稱，浩歎正坐儒冠誤。出參留守入坐曹，抑亦爲此微祿故。灊山山高灊水深，眼前誰作藩籬護。心隨大信小信潮，夢遶長亭短亭路。生涯舊欠錢一囊，歸裝或有經五庫。今子新從彭澤來，歸去來兮幾時去。一杯且遣客枕安，百尺竿頭同進步。
觀諸公打馬詩 朱翌
酒酣侑坐展博局，分曹並進角馬足。過關驗齒出天衢，入關未掩繞日軸。十驥并驅縱來往，一將折箠制起伏。擊前疊後看騰驤，避塹守狹良局促。緩時必若出門殿，妙處正須蟻封逐。孫臏能令田忌勝，諸人徐賀塞翁福。障泥在前解則行，杜蘅可采带宜速。莫疑檀溪墜三丈，終使青雲成一蹴。吾家款段乃如狗，敢上夷塗陪驥騄。但能書與尾而五，未免以策數曰六。歸歟秋滿華山陽，苘麥倍收連苜蓿。
聞鄰舟琵琶 朱翌
檣烏逐風不停飛，尾燕掠水東復西。蠻弦金撥竊私語，行客轉頭聲更悲。擾擾雲吹寶鬟綠，新妝半隠朱簾曲。無限柔情指下生，誰道彈絲不如竹。谷兒指法來帝城，曹供奉傳新曲名。香山居士家有此，何况更聞江上聲。路轉溪回雙櫓咽，彈盡胡笳十八拍。山頭日落暮潮平，一带荷花自秋色。
石斛栽蓮 朱翌
數夕一夢吳淞江，兩槳飛度荷花鄉。刳中山骨泥數斗，趁雨屈盤三節藕。鏡面光寒溢井花，四顧無人下渴鴉。老翁真箇兒童似，我非韓公亦兒戲。綠莖亭亭忽獨立，簾疏不隔香直入。宛若船舫坐促膝，遂使江湖在方尺。雖無太華藕如船，定有廬山房似笠。
端午觀競渡曲江 朱翌
楝花角黍五色縷，一弔湘纍作端午。越人哀君檝迎汝，呼聲動地汗流雨。魚蝦走避無處所，小試勒兵吾有取。樓船將軍下潢浦，佽飛射士彍强弩。大堤士女立如堵，樂事年年動荆楚。却憶金明三月天，春風引出大龍船。二十餘年成一夢，夢中猶記水鞦韆。三軍罷休各就舍，一江烟雨朱簾夜。隠隠灘聲細卷沙，沙淺灘平雙鷺下。
南園用端中韻 朱翌
有韓太尉淮陰家，十年種木今開花。松陰漸可張翠葆，桃蹊久已蒸紅霞。早來雨過著芒屩，曲沼鏡平清見沙。道人從我似支遁，公子立名非務華。劇談坐致千歲日，默誦初無一字差。主人負重守且將，一手撚箭腰黄蛇。因來小集休沐地，何時共聽歸來笳。饑腸欲餌桄榔粉，香身要采毗陵茄。凉風翛翛引佳月，歸興忽起從棲鴉。誰憐老我夜不寐，兒曹見祝無多茶。
八月十四夜對月效李長吉 朱翌
雨江洗出揉藍天，結璘下鋪白玉筵。尾箕斗牛珠一穿，連暉接影墮我前。整襟危坐天地默，不知夜漏下幾刻。飛螢一點從外入，白露下濕桂子香。藍橋雲英正賣漿，金盤荔枝龍眼雙。
題校書圖 朱翌
我聞校書如掃塵，塵隨帚去輒隨有。螢窗孤坐志不分，帝虎魯魚相可否。榻上諸公富貴人，安能辦此鉛黄手。綠柳啼鶑耳畔春，翠袖彈絲眼前酒。如何復窺蠹簡塵，又借管城公作帚。畫史畫名不畫實，潤色丹青傳不朽。我是瀛洲舊校書，揮汗磨鉛胝兩肘。當時萬一見此圖，諸郎不免涎垂口。
寄張子公 朱翌
政和聖人拜賢書，陛臚春曉傳天衢。集英殿下八百衆，一時如公此策無。萬口一詞期第一，擢之第三衆不懌。諸公貴人願相識，戒閽走馬要君入。君言不媚有藥石，國子先生乃例得。我亦跪起就穿執，妄意得蒙子公力。六年一別安宜北，憂患壓人氣不出。聞之減米符離日，首陽激貪用一律。嗚呼四海鳴鋒鏑，白晝豺狼恣吞吸。帝在奉天頗倉卒，絲綸政渴宣公筆。緘情遠附雪原鶺，願公來扈巡南蹕。平泉松菊凌霜碧，伐叛亭成燕賓戚。起居因書問晨夕，宜爲蒼生調鼎食。
方提幹有端石硯池狹不能容水予携以歸令匠者廣之疑其不返也書來見督以詩解嘲 朱翌
端溪有石紫玉潤，未遇良工失追琢。眇哉池面劣容指，水至不能容一勺。灊山道人請歸治，要使墨池少開拓。每煩健步遠來徵，事必不然空臆度。子如不忘一塊頑，予亦敢負千金諾。會令合浦看還珠，豈忍荆山長抱璞。一毫不敢我非有，萬頃難量子宜學。聞道年來好說禪，初機最忌多貪著。認爲己有已大謬，久假不歸非爽約。均之在此猶在彼，弟兄四海何曾各。笑傾萬斛付江流，所有盡空心境廓。請對使者一斧碎，與公少解貪癡縛。
謝人寄硯 朱翌
老矣捐書卧看屋，尚記姓名供簡牘。倉皇去越著南冠，頭已如蓬口生醭。無因可結孔方交，有藥唯醫管城禿。新凉稍與燈火親，學字頗慚蛇蚓曲。羅紋重厚使守舍，銅雀不真非所蓄。敢遣良工開下巖，要使珍材過天目。君家舊物多錦藉，聲若鏘金眼鸜鵒。前者一見首重稽，回視他山真碌碌。公今遣一從我遊，謹當配以蟾蜍玉。
諸公勸楚真叟應進士舉以詩勉之 朱翌
太祖皇帝龍飛初，君家樞密推日車。一時事載太史筆，九廟畫展功臣圖。昭陵取士極妙選，乃孫應詔從諸儒。威如草木部刺史，屢進藥石諫大夫。誰知冷落百蠻裏，忽見其後清而腴。讀書過眼似皎月，裁詩出手爭秋蕖。諸公力請舉進士，駢四儷六子有餘。三經新義未改科，一代元老出此塗。要令我才必有用，不憂此口無以餬。他年上國與計偕，看日五色傳天衢。
謝人惠淺灘一字水圖 朱翌
風行水上初如織，任使蕩雲高沃日。屏翳歇去馮夷歸，本體湛然無損益。風本無形不可畫，遇水方能顯其質。畫工畫水不畫風，水外見風稱妙筆。清泉道人乃了此，筆下淵源心自得。斜斜一字淺可揭，渺渺橫灘晚尤急。規模上繼蜀兩孫，妙處直度吳諸戚。老夫老矣不觀瀾，但愛漪漣才咫尺。面牆注目風蕭蕭，漁浦西興待晚潮。縱貧那肯拆波濤，還渠并州快剪刀。
過秀野亭觀趙昌花 朱翌
牡丹酴醾送春歸，南風亦復吹戎葵。青女不瘦芙蓉肌，雪中山茶火爭輝。此開彼落相背馳，安得坐隅皆見之。劍南老人來解衣，好手不免如徐熙。蕭然四幅十二枝，規模一出衆史卑。妙處天授非人爲，右軍字畫少陵詩。後來縱好難並馳，傳觀左右識者誰。愛畫入骨吾一癡，惜哉不獲坡谷題。何妨擾擾俗眼疑，秀野前後花成帷，按圖求之君自知。
簡韓仲朋 朱翌
老范好客老更豪，長恨無人陪痛飲。我嘗解带坐南軒，閉門投轄則大窘。小韓云是故人子，酒量直須吞萬頃。昨宵風雨送秋來，雨罷月林散清影。想當一口吸西江，看撫朱絲移玉軫。誰將五斗爲解酲，蜾蠃螟蛉供一哂。野人無酒可留公，一酌山泉薦佳茗。
謝方務德惠粟麥 朱翌
投閑閉門且穩坐，動輒有礙天難測。錢神不肯赴招要，瘧鬼乘時作寒熱。要之貧困真我道，一一爲向兒童說。山中宿麥舊爲農，缾無儲粟今何拙。甑塵不掃爨未烟，米盡自從仁祖索。元英之孫陳義高，急遣樵青分粟麥。細舂落落簸珠圓，退磨紛紛飛玉屑。粥香恍若在僧坊，麵熟又將思水厄。從來藿食不謀國，饑即須餐困仍歇。笑殺多牛足穀翁，何用詩腸生錦襭。
耘村麥熟 朱翌
君不見五經紛綸井大春，不得已見陰將軍。將軍故爲設麥飯，推去不食言非誠。又不見劉懷慰作齊太守，廉吏籍中自稱首。邦人饋米不肯取，示以麥飯吾所有。我有郭內一畝田，带經荷耡願有年。今年麥熟始一飽，久饑客子俱來前。姓名久與市朝絕，將軍薄飯不吾設。亦不彊學劉公清，但使兒曹知稼穡。
題孫倅面山軒詩 朱翌
舉頭直北看青山，低頭直下覷黄卷。黄卷辛勤有時厭，青山於人保不變。山作主人我爲客，主人看客長不倦。今代風流潄石公，吏事直以儒雅緣。一丘一壑在胸中，塵土污人聊舉扇。開門抆拭舊題傍，坐與烏龍通一綫。近因秋雨聘此君，更倚歲寒爲外援。賤子與世多背馳，只有青山存半面。莫嫌剝啄時扣門，要是綈袍故人戀。
高風堂 朱翌
一溪之雲各爲雨，聊與蕭王分出處。亂山深處有生涯，三尺漁竿一枝艣。細讀懷仁輔義書，先生於世未嘗疏。我已飄然遺物去，斯言却以告司徒。參政樹碑頌遺德，舍人作堂詔無極。高風之高高幾何，下視烏龍六千尺。
洞霄宮 朱翌
委委曲曲山九鎖，巍巍堂堂天一柱。靈官跨龍出洞來，仙人驅虎載箬去。泉流兩山鳴珮玦，夜壇星辰可手摘。世間何限真人祠，身未嘗到銜空結。一日來遊豈偶然，草中更識天荷葉。
羅教授不赴真叟觀李花之約已而有詩次其韻 朱翌
廣文著書不窺園，刻杯以玉露以繁。澹乎不躡俗士駕，雅意要令吾道尊。那知韓賦李有花，常以博士居四門。老夫却欲來不速，但恨人靜鐘鳴昏。明朝未必遽零落，往看花上春風喧。更語宗文與宗武，詩成入耳宜不煩。
賀陳內翰去非三首  其一 朱翌
聞道催宣召，傳呼入翰林。堂高初上玉，带重更垂金。煩悉周公誥，丁寧葛亮心。調元知有日，天意向君深。
賀陳內翰去非三首  其二 朱翌
夢獲生花筆，祥開視草儒。奉天專仰陸，元祐只傳蘇。蓮影光分燭，絲紋細結絇。禁中頗牧在，夙夜贊神謨。
賀陳內翰去非三首  其三 朱翌
夜到甘泉捷，光摇建曉魁。唐家方再造，漢德已重開。太史書雲後，羣公賀雪回。十行寬大詔，早晚出銀臺。
出城 朱翌
少策經營飽，多方處置閑。樵談消一日，野坐看千山。白鷺遠飛去，微雲時復還。展開新樂地，攻破舊愁關。
城上觀月 朱翌
月上孤城早，山迎雉堞低。四天浮沆瀣，萬瓦貯玻璃。松獵風聲北，江摇斗柄西。諸公宜款曲，吾且倚枯藜。
示葉令 朱翌
舟楫三吳客，江湖二月寒。交情元自淡，酒味莫嫌酸。日者坐何事，君乎能自寬。不來同一醉，何以解憂端。
示李令 朱翌
春色遽如許，春愁無柰何。看山連楚越，端坐惜羲娥。吾子頻相見，新詩苦未多。試穿一兩屐，從我上烟蘿。
轎中坐睡 朱翌
飽食登長道，箯輿枕臂眠。鼻間真栩栩，腹外亦便便。徙倚兩竿竹，咍臺四僕肩。忽然成小憩，放手即醒然。
寄王承可 朱翌
籍甚王郎子，揚州一再逢。至今清夜夢，猶在笑談中。想見芙蓉句，空懷楊柳風。著鞭來不晚，聲價動諸公。
寄葉應之 朱翌
人老江湖外，官拘簿領緣。劇談嘗共夜，好句得先傳。行李無他阻，朝廷有闕員。相逢一笑喜，已種玉爲田。
寄符正民 朱翌
體力今何似，函書闕到門。匆匆緣不暇，負負復何言。此日忘疏遠，明公實見存。捫參懷蜀道，叱馭憶王尊。
五更不睡 朱翌
擂罷城頭鼓，膏凝燭下槃。窗留三尺月，纊挾五更寒。事事華巾結，年年紙帳寬。梅花正好在，青女莫摧殘。
曉出 朱翌
浩蕩乾坤曉，凄凉客路窮。小舟輕劈浪，宿霧密糊空。累重苦無飯，時危甘轉蓬。但聞淮上賊，不敢視江東。
初到曲江六首  其一 朱翌
度嶺三百里，携家五六人。卜居依古寺，愛日向初春。時有逃虛喜，端無去客嗔。團欒何所作，不寐守庚申。
初到曲江六首  其二 朱翌
昭代人無棄，遐方住亦堪。司分大火舍，官作世南男。守拙休心匠，忘憂縱手談。平生不喜閙，所欠一茅庵。
初到曲江六首  其三 朱翌
燈火光元夕，歌呼亦盡歡。欣聞雪霏白，愁失荔垂丹。老酒蓮花麴，甜魚藿葉槃。萬金書若到，便可解憂端。
初到曲江六首  其四 朱翌
嶺外山川最，天涯草木芬。曾經五月狩，俱被一琴薰。韶石靜張樂，舜峰高出雲。真同適魯見，何異在齊聞。
初到曲江六首  其五 朱翌
草斷城頭路，春未履屢穿。雨餘峰染黛，雲出嶺垂蓮。眼傍青林轉，愁來白鳥邊。中原好消息，問取此江船。
初到曲江六首  其六 朱翌
嘉卉懷炎德，孤根幸斗臨。象蹄交綠潤，佛眼瞬紅深。含笑香飄坐，素馨嬌滿簪。老榕雖擁腫，六月十分陰。
丙辰人日雨雪 朱翌
此地從來僻，今朝自古陰。五年猶作客，一飯敢虛襟。春色豈終閟，晨光宜早臨。國香無恙否，抱雪秀深林。
有惠曾公逍遥樓字者 朱翌
蒲阪今灰燼，茲樓亦草萊。如何三字大，却到百蠻開。屋漏真能爾，霜嚴可畏哉。置之當座右，親手拂塵埃。
次韻胡明仲見寄二首  其一 朱翌
雙鳥鳴方盛，公今遂著書。浮雲供一掃，直筆用三餘。孔孟揚韓道，乾坤日月如。平生擊姦手，發蹤自桐廬。
次韻胡明仲見寄二首  其二 朱翌
柳州非國語，意恐亂詩書。去草絕根本，立言推緒餘。斷疑先近似，反己問何如。歲晚飄零甚，歸歟指敝廬。
歸自南華詩 朱翌
衆綠揚新楚，初晴中薄寒。行山無闊步，陟巘有遐觀。蕨紫拳猶小，松黄粉漸乾。無嫌一馬瘦，徑度兩重灘。
南華具素飯烹茶詩 朱翌
頗有客倉卒，初無具咄嗟。家貧難辦素，人衆不烹茶。此老來修供，茲辰並拜嘉。小船橫一笛，風引入荷花。
南華道中詩 朱翌
小市荒堤轉，湧泉春水慳。頻經石角鋪，不上馬鞍山。橋斷衝泥過，松摧塞道艱。草鞋牢踏雨，更著一蓑還。
晨起 朱翌
曉日光穿戶，衡門起及晨。簷垂冰折柱，澗湧雪鎔銀。臘取一時樂，春期數日新。曝書仍曝背，自笑巧於貧。
遣興 朱翌
客去抽書讀，愁來閉戶推。眼花因酒劇，書草更人催。怪石巧依竹，凈瓶香引梅。悠然鑑湖念，又向雁邊回。
次韻張巨山正月十日遊天竺 朱翌
欲飯雲邊寺，先尋湖上春。山川良是舊，歲月又更新。草長烟如積，梅晴粉自勻。久留知不可，暫過却須頻。
猗覺寮晚飯 朱翌
卒律葛答美，鉤輈格磔肥。翁川茶不媚，何氏酒今非。硯水添池淺，棋盤下子稀。姮娥憐我獨，未暮款窗扉。
歸去來圍南鄰劉家菜圃近許闢路相通 朱翌
假道趨南浦，排牆度小溝。仙人中謫李，鄰里外依劉。良友經時集，清貧覺我優。檳榔初不設，佳茗或相投。
雨晴吳李過園中 朱翌
聯璧來吾隠，交歡只賀晴。酌泉心不易，指李話平生。萬木翠光合，一池春水平。更詢消遣法，元自不容聲。
告春亭  其一 朱翌
一丈寬鋤地，三重密蓋茅。分封鷗鷺境，拾翠芰荷㘭。正爾賓中主，居然國外郊。老來俱倒置，營圃不營巢。
告春亭  其二 朱翌
竟日成清坐，因行或撫松。牆陰連曲浪，木杪涌奇峰。要路看公等，閑鄉屬我儂。未春花已盡，春到若爲容。
告春亭  其三 朱翌
自斷身將隠，無嫌論少卑。江湖雙桂楫，天地一茅茨。溪篆行蝌蚪，林妝囀畫眉。悠悠昏復晝，聊爾給其私。
地僻 朱翌
地僻門常閉，家貧客自疏。溪山行老我，風月不欺予。謾有書成誦，端無貨可居。清江千里道，持此問舂鋤。
種黄菊 朱翌
白日殆欲寢，黄花能起予。妙香來枕上，正色立霜餘。護外勞編竹，培深更荷鋤。收功歸我枕，洗眼讀殘書。
重陽不見菊次諸公韻  其一 朱翌
我圃黄花晚，君行不下輿。屏居甘寂寞，佳節愧空疏。小待西風急，頻游夏屋渠。開時即重九，那恨子來徐。
重陽不見菊次諸公韻  其二 朱翌
遲笑秦昭舅，吝譏和長輿。當時雖說貴，退步不爲疏。萸實采重嶺，拒霜臨碧渠。梁王門下客，先後有嚴徐。
重陽不見菊次諸公韻  其三 朱翌
歸去思陶令，安時似子輿。近知園可灌，唯恐菊相疏。酒幸濃如珀，詩令價重渠。看花隨早晚，何必更因徐。
重陽不見菊次諸公韻  其四 朱翌
菊以黄爲正，紛紛祇皂輿。待寒緣耿介，縱老不凋疏。秋凈花如染，時遷水走渠。惟留五字句，能不愧應徐。
重陽不見菊次諸公韻  其五 朱翌
風流人稍間，涉筆爲題輿。今我思黄菊，携君近綺疏。先秋飄桂子，出水老芙渠。俯仰俱陳迹，聊書歲執徐。
重陽不見菊次諸公韻  其六 朱翌
西風吹露斝，晴日駕香輿。羨彼根莖茂，憐予齒髮疏。功成身老健，重味笑軒渠。甘谷誰能汲，瓶甖走莫徐。
十月十四日立冬菊花方盛 朱翌
黄菊一何好，持觴惟爾從。名應稱晚秀，色豈爲人容。正似花重九，休論月孟冬。霜威占清曉，直欲犯其鋒。
夜雪 朱翌
夜集羣山雪，寒欺一把茅。紅爐無宿火，黄絹有新抄。坐久燈排粟，杯行橘解包。頹然投敗絮，老懶信兒嘲。
謝邕倅寄佛面杖 朱翌
自得閑居樂，欣聞隠具來。杖頭觀佛面，掌內化龍才。行變黄金色，依然滿月開。從今不妄出，留上妙高臺。
遣僧澄收刈潼陽 朱翌
下潠田將穫，東屯稼亦收。厭煩吾老矣，爲衆子行不。一粒生何處，千箱慶有秋。灌溪明日飯，今日已無愁。
送楊亨仲還建康 朱翌
湖海重相面，干戈早脫身。亦知懷琰琬，寧肯就風塵。船泛東吳夜，梅尋故國春。毛錐有持護，如子豈長貧。
金秀軒詩 朱翌
金秀皆垂穎，山園特有光。牽牛高暈碧，滴露小勻黄。老讀離騷傳，兒尋急就章。杜門觀化物，吾得傲羲皇。
過王監園 朱翌
爲問西園客，秋花餘幾何。敲門容剝啄，此老正婆娑。十月爲春酒，今年得子鵝。舉杯邀月罷，擊缶仰天歌。
戲事 朱翌
相逢多戲事，聊以度長年。間出詩聯句，時因酒合錢。歌狂無所擇，棋勝亦欣然。齷齪好苛禮，逡巡不敢前。
牡丹次韻  其一 朱翌
一日春工過潁陽，名園次第款侯王。風流得見昇平瑞，氣味初無世俗香。早託筠籠馳驛騎，旋張羅蓋護晨光。最憐一尺槃盂玉，穩上高鬟映額黄。
牡丹次韻  其二 朱翌
畫舫何須載西子，青裙今幸拜東王。佛談非想色界色，天造玉皇香案香。興慶池邊凝曉露，善和坊裏借餘光。行聞綺席開東省，飛鞚爭馳御道黄。
跋司馬才仲六論 朱翌
溫公言語藥石譜，猶子文章星斗羅。家世有方能治國，宦遊無地可降魔。諦觀深切著明論，平視賢良方正科。四海共知勳室後，享年孰似賈生多。
題蔣山草堂 朱翌
俯仰之間跡已塵，重來屐齒蘚痕勻。晚菘早韭有真味，夜鶴曉猿無故人。萬一可償他日願，再三須卜此山鄰。北山大士乃吾祖，烝蕙肴蘭長薦新。
約徐令登妙高峰徐不至 朱翌
衙鼓聲中百事休，獨攀危磴看江流。君脩吏課中中考，我且山行上上頭。下視三千佛世界，高尋十二仙人樓。聞思大士誰呼應，願賜飛霖洗旱眸。
後兩日葉幹携酒 朱翌
喜君釃酒吸鯨空，置我飛雲卷霧中。蒲鴿青浮初落蔕，冰蠶繭就旋開篷。小凉已覺生衣怯，短策能尋熟路通。直上高臺延望眼，萬山橫浸一溪東。
題水雲亭劉升道福唐所居 朱翌
沙合南臺會有期，沙邊築屋俯清漪。宋香陳紫丹成後，渭綠湘斑族盛時。長者時懷流水念，老兄元愛白雲知。一塵不到忘言處，雲在青天水在池。
雨後登城上亭 朱翌
何堪濕熱坐支離，且就虛凉看劇棋。避雨唯應急走耳，登城願丐少休之。江山政此成三絕，耳目醒然亦一奇。突兀小亭吾畫篋，真形妙境恣君窺。
觀李思訓幸蜀圖 朱翌
上青天路最崎嶇，藏日擎天却有餘。既驗六龍行萬里，始知一卒當千夫。望雲騅穩無前馬，带雨鈴鳴動屬車。縱有將軍天下筆，不如無逸舊時圖。
顔魯公畫像 朱翌
結芻續體祭中丞，鬼質何爲苦見嗔。千五百年如烈日，二十四州惟一人。朝衣視坎趨前死，羽服行山即此身。頼有區區張孝舉，直言驚倒漢廷臣。
讀劉太真碑 朱翌
衮衣華藻刻堅珉，下馬來尋剝蘚痕。斷畫豈如弦可續，闕文猶冀石能言。鬣村故址今仍在，螭首遺蹤碎莫存。欲較智愚三十里，又飛絲鞚過前村。
黄守不飲茶 朱翌
賓客相傳無水厄，欣然脫屐上公堂。滌煩療渴名雖著，瘠氣侵精暗有妨。夢寐無憂眠可熟，清虛自積體尤强。樵青竹裏管何事，側聽杯行供暖湯。
寄范伯達 朱翌
薰風永日一簾垂，剝芡從容待晚炊。舉白且看連引滿，汗青不用歎無期。晝思夜夢人非遠，客附書來喜可知。千里與公供一笑，何時相遇戰低棋。
次韻劉美中早朝 朱翌
鳳凰山下鳳凰城，輦路凌霄遡紫清。秋入九天風露冷，雲藏五玉佩環聲。虞淵出日升黄道，織女斜河轉啟明。鬰鬰安能久居此，君王有意待還京。
題日涉園詩 朱翌
一葉黄時秋氣清，三山轉處大江橫。禽魚自有親人意，草木皆能識履聲。晴望高崖尋李愿，酒行半道致淵明。將詩與結江山好，他日來遊分不生。
寄胡明仲 朱翌
尺一催公想疾驅，盛傳今已過羌廬。紛紛眼底何時定，鬰鬰江南更久居。陛下不妨高枕卧，先生來草射聊書。銅駝可惜埋荆棘，會有人能爲掃除。
送王端材以宣諭屬官入川 朱翌
使星入蜀動佳占，幕府謨謀要子參。天下兵戈連歲月，朝廷根本在西南。路經九折休回首，事考三分小駐驂。想見梅黄飛雨裏，前旌已在百花潭。
方竹杖 朱翌
此君骨相一成矩，氣稟坤爻六二全。運用四方隨手轉，操持一節比松堅。玉雕界尺疑同樣，金作觚稜笑削圓。見寄分司真得力，時將緩步與周旋。
萬竹亭 朱翌
氣稟元軒玉立身，露幛烟纛曉初勻。一時頓有七賢集，千畝今餘萬箇春。能以風流誇後日，政緣名篆得斯人。寂寥不見平安報，只有東風爲掃塵。
頃入南華僧仲有詩爲次其韻仲欲見予詩集  其一 朱翌
促駕難求馬一尋，行纏快走任山深。上方首入文公褐，小語能披逸少襟。三尺盆池清照影，五更窗月默傳心。更煩細看門前水，昔日西流何似今。
頃入南華僧仲有詩爲次其韻仲欲見予詩集  其二 朱翌
寺分三集易披尋，藏在名山意亦深。但與止茲鸞鳳友，共逃不學馬牛襟。年來惟以睡過夏，老去莫令詩嘔心。欲見文章須近北，太平風雅盛於今。
約鄭公績出城 朱翌
頗厭低頭看文字，似曾有約到南山。稍回妍暖日自喜，掃盡積陰天解顔。便合與君聯騎出，更誰如我兩人閑。相逢莫作傷時狀，且趁春光競往還。
寄江東故人 朱翌
北風號木造秋悲，書到江南九月遲。雁過宜頻問消息，詩成猶得慰相思。想當雨澹烟昏處，又見橙黄橘綠時。若到北山煩寄語，道林真覺乃吾師。
冬前雪珠夜下早聞遠山皆白 朱翌
夜深真可覆三氈，地僻何因致八綿。五嶺盛傳非昔日，一寒如此怪今年。固知淵客難藏寶，倒卷珠池立散天。日下有丹能變白，青山休恨早華顛。
雪作兒童以衣袖盛之如柳花狀 朱翌
六花幾歲不來南，大似優曇欲遇難。瓦響急傾鮫鮹顆，袖寬先得柳花團。莫憂荔子明年少，已是梅英向臘殘。骨冷魂清北風裏，更臨江檻俯驚湍。
龍山送客 朱翌
茸茸風草弄春柔，密密桑陰向綠稠。江上星居多草閣，波間斗轉一漁舟。吾行適此心無事，客去何妨刺漫留。尚戒奚奴休叱馭，不辭小住看潮頭。
煩人置葛 朱翌
飽誦韶州白葛輕，十年曾不慰前聞。芰荷欲使風裳製，溪谷難褰霧縠紋。坐甑遭炊無可避，踏冰赤脚謾多云。試將一事煩吾子，粗綌精絺可細分。
七月一日夜坐觀星 朱翌
半夜凉生過雨初，起迎秋色掃庭除。西牛東女經年會，北客南風一笑疏。乾鵲悲鳴橋渡漢，龍泉騰躍氣凌虛。盆池水面螢飛過，上下天星總一如。
七夕後一日諸公携酒見過 朱翌
昨夜天孫擁翠軿，餘光猶此照河津。且欣大暑去酷吏，更辱諸君爲主人。庭桂釀花香有信，盆荷迎露綠長新。浮雲掃盡天無滓，仰面爭看月半輪。
送范漕子儀 朱翌
乃公乃祖帝王師，勳在周家日月旗。德盛固宜長有後，材高如此用何遲。五更雨脚方收絕，六月雲峰正出奇。好去加鞭度梅嶺，及時功業繼前規。
丙寅十月遊南華 朱翌
五年四轉入曹溪，飛蓋干霄日爲低。人定忽聞鐘不嗄，飲香休問水流西。桄榔子熟旒珠重，荳蔻叢深扇羽齊。鬰鬰蒼蒼千嶂裏，犯寒猶著一蟬嘶。
大歷寺遇風 朱翌
舟絕清江繫老榕，杖藜小住翠陰中。縈青繚白千山日，駭綠紛紅萬竅風。足倦要休憐地僻，心閑無事見春工。回塘大有田田葉，索酒來傾碧玉筩。
夜宿方允迪家雨雪大作 朱翌
肺腑羣山襟带江，近人鷗鳥日成行。每來問道維摩室，何幸濃薰班氏香。雨脚雪花方間作，燈紅酒綠正爭光。更煩采選消長夜，坐看回旋穴骼忙。
觀潮 朱翌
海山不見兩螺青，但見橫江展玉城。動地鼓鼙飛屋瓦，刺天鬐鬛鬭溟鯨。拍浮未見羣兒弄，借勢須令萬楫迎。俄頃日斜風欲定，向來元是一漚生。
寄諸洪 朱翌
彭蠡春生萬頃湖，光明相映棣華跗。鵷雛鸑鷟俱爲鳳，乳酪醍醐總是酥。歸壽其親來繼踵，無求於世獨知吾。青天一紙雁數字，南北雖殊意不殊。
次韻俞路分見寄  其一 朱翌
有田二頃復何求，長恐斯言久不酬。青篛正堪烟雨笠，白文終返水雲裘。相親多謝風標子，可款豈無瀟灑侯。更下疏簾對君弈，要觀都大出棋州。
次韻俞路分見寄  其二 朱翌
龍尾道南初見子，烱如玉筍出瑶林。別來東海記三淺，歌罷武溪同一深。後五日看真得力，前三語且更留心。平生著手枯桐上，會有人能識此音。
戊辰元日到南華詩 朱翌
清曉匆匆賀歲歸，又隨微雨渡曹溪。禱晴願見五色羽，揭戶方占一日雞。沙水半摇新略彴，雲烟深護古伽黎。曹源激水仍過顙，桃李無言下有蹊。
書事 朱翌
春來何事可相關，撥置書叢得少閑。洗硯諦觀鸜鵒眼，焚香仍揀鷓鴣斑。花開北陌東阡外，人在朝三暮四間。俯仰乾坤了無愧，心如枯枿更誰刪。
遊錦石巖 朱翌
梯空何事上秋旻，要定三巖著隠君。斗柄下垂星可摘，天門將近語先聞。猿窺虎隠人驚去，牛污龍池雨解紛。償我七年東向念，却張風腋跨歸雲。
遊紫微洞 朱翌
堂堂勝境久潜幽，經始耡荒用我謀。日照洞門開戶牖，霜飛暑路索衣裘。鞭笞鸞鳳天將近，彈壓山川酒不休。大費騷人題品力，薜蘿俱挽入雕鎪。
揖翠軒 朱翌
篛笠蓑衣一葉舟，西風吹我與同遊。洋洋盈耳松聲亂，亹亹逼人山翠浮。講罷已聞花雨落，心清暗與妙香投。道人居士忘機久，一飽關門相對休。
戲同諸子書所見 朱翌
已老猶癡作蠹魚，出門延望立須臾。或深或淺花先後，半霽半陰雲有無。山月向人俱引領，海風無日不噓枯。論詩各盡諸郎意，籬落之中自可娛。
八月十三夜與張檢法泛武溪 朱翌
川凈波平五板舟，天開地闢一輪秋。白銀國放黄金色，宮錦袍添紫綺裘。坐久星河掛瓔珞，夜深風露走珠旒。人間意適須乘興，我是閑人更自由。
次韻李令 朱翌
青雲獨上肯隨羣，遇我真成數面親。未許兒童騎竹馬，且看土偶笑桃人。弟兄酬唱詩無敵，賓客過從德有鄰。世味儻教如嚼蠟，便能調鼎識甘辛。
過小市李秀才居 朱翌
大涌泉東小市頭，川平土沃似中州。誰歟築屋溪山裏，李也讀書窗戶幽。懶覺郊行差自適，老於春事不相謀。他時來問曹溪路，繫馬橋邊更少留。
同郭侯僧仲晚至武溪亭議真率會 朱翌
平遠寒林暮靄橫，右丞不死畢韋生。八人過處草齊綠，一日去來花笑迎。衲子自知空是色，將軍要使酒猶兵。尺書相與盟真率，嶺海風流似洛京。
鄧提舉留詩南華予後五日入山次韻 朱翌
有句誰知李似陰，好奇仍許杜猶岑。後期五日來圯下，面壁九年參少林。瘴鬼安能驚鶴衆，地靈何敢著狐任。雷車電熾中宵起，看取龍工濟物心。
南華卓錫泉復出 朱翌
竹龍銜尾轉山房，飲足寒清滴夜長。曾問鞠窮目眢井，爲焚安息坐胡床。千山從此俱蒙潤，一綫纔通未可量。六月炎方了無暑，誰知世上有清凉。
次韻常子正 朱翌
骨鯁當朝迹未塵，但知謀國不謀身。試看犀角龜文表，真是鸞臺鳳閣人。短別可堪馳夢驛，小詩聊爲寫情親。雪山滿眼寒潮急，憑仗歸鴻一問津。
寄洪倅景伯 朱翌
潦倒麤疏老更癡，手摩枵腹逐兒嬉。處陰息跡真休矣，遇坎乘流一聽之。臘後春生須雁到，花前思發幸梅知。瀛洲學士滄洲興，妙唱一年漁父詞。
題足軒詩 朱翌
域中寧有一毫真，靜極方知衆妙存。疏受果能從父議，王章終不用妻言。脫身兵火蒙天幸，沃日風濤到海吞。兩頓藜羹如大饗，一番布被有春溫。
元日登城 朱翌
第一逢春管物華，率先桃李被褒嘉。明朝又數日爲狗，回首猶驚歲在蛇。香聚椒槃縈綵字，春生茶碗結瓊花。層城獨秀東風裏，下瞰川流脈脈斜。
睡起 朱翌
客不敲門飽睡魔，靜聽簷雨瀉天河。從人指畫竹如意，假手爬搔松養和。屏上水翻波浩渺，硯旁山卧石陂陀。十年游戲三間屋，一笑留連兩曜梭。
送福帥 朱翌
春到春城和雅歌，又携春去度雲蘿。過余竹裏煎茶久，看子花邊簇馬多。千里福星臨福地，一時天使挽天河。江紅陳紫留連得，奈此催歸尺一何。
謝劉憲惠龍眼詩 朱翌
龍目秋成亦一奇，略無瘴霧損瑶肌。荔枝韻勝材誰亞，益智名同性即非。俠士從禽携彈去，鮫人探海得珠歸。不須直待枯成臘，便遣尊前解褐衣。
江上待客不至 朱翌
煙霧濛濛遠岫埋，沙邊特爲小徘徊。行人又向去處去，客子未知來不來。詩似芙蓉臨水出，人如楊柳待風開。何時見此消愁眼，更責後期傾玉杯。
寄劉明道 朱翌
平山飛騎竹西州，到處逢君得縱遊。滿地落花春病酒，一簾明月夜登樓。江帆带雨人歸後，烽火連天客罷休。一紙短書勞遠祝，貂蟬到底出兜鍪。
次韻傅丈見寄  其一 朱翌
到處能行到處藏，飯餘掛鉢解茶囊。不緣頭上五分白，始與人間萬事忘。一介遠勞詢近日，十年如此住南荒。只今已是交遊絕，不問比鄰不擇鄉。
次韻傅丈見寄  其二 朱翌
土瓜甘蔗窖深藏，青李來禽子在囊。勝日園林吾有分，暮年歌酒爾無忘。掃除金屑不到眼，盡力石田難救荒。每遇北風長引領，皖公山下是桐鄉。
湘江亭別程幹 朱翌
十年頻望秀而巉，琴筑齊音和阮咸。硯浴珍材躬試墨，畫收名筆旋開緘。長江流自胸襟出，大艑來如首尾銜。分手一言君勿忘，他時容我見千巖。
鄭元亞新居面梅開軒諸子讀書其間名曰擢英 朱翌
紛紛百卉不須栽，一見論交正有梅。詩興已從東閣動，山寒併許北枝開。影橫窗紙月爲友，香著硯屏春共來。庭下芝蘭爭秀發，對花君但莫停杯。
江上送客夜歸 朱翌
江干燕客酒如淮，歸路飛輈破綠苔。燈影入簾窺酩酊，雨聲宜夢引咍臺。豈無文送窮行別，似有人呼隠去來。一念不生無可道，此懷今欲向誰開。
送楊倅致政還鄉 朱翌
交說紛紛不憚煩，要公小駐北歸轅。三休恐負名亭意，二去吾寧顧子言。快指柴桑還我里，遥瞻神虎到君門。畫圖史筆俱張大，又得楊家一巨源。
與錢端修諸公飲興福 朱翌
積陰解盡可信眉，梵宇仍容款扣扉。山凈且無塵一點，湖平惟有鷺雙飛。杯行客惡思傳令，劫急棋爭看解圍。招隠不知誰好事，爲尋幽處著漁磯。
送蘇判院赴江東辟 朱翌
春風桃李正開花，客路江山亦可嘉。白鷺洲前浪山起，烏衣巷口夕陽斜。一星終矣君重往，四壁蕭然我獨嗟。元祐子孫今用盡，如公豈合在天涯。
端午登郡城得白菊一枝 朱翌
天外飛雲結晚陰，城頭清吹度虛襟。江山已定南居計，魚鳥休撩北去心。菊早有花千葉嫩，薄香釀酒十分斟。歸來卧聽黄昏雨，與我尤親一布衾。
寄賀子忱 朱翌
昔歲裁詩遠送君，知君未可作閑人。那知半紀重相見，全似當時只話貧。推轂向來誰盡力，彈冠從此不謀身。想當六月苕溪上，萬頃荷花一幅巾。
寄婺州歐卿德孺 朱翌
醉翁遺迹遍江湖，何事東遊不到吳。遂使山川有遺恨，却看孫子步清塗。沈郎带減傳千古，婺女星高近六符。簪筆便當歸從上，蓋藍鞍錦照天衢。
與林大夫謝靈壽杖 朱翌
萬木山中美木成，古今靈壽得嘉名。龍鱗未測他年化，蝸角先從每節生。禪擬問來須便打，醉思吟後不妨行。使君有惠憐衰薾，欲報慚非藻思清。
以靈壽杖寄汪內翰 朱翌
一枝靈木堅多節，千里逢人寄永州。賜出漢宮尊子夏，封當大縣慶邳侯。衡山雲散迎歸騎，湘浦春晴更順流。欲往從公無羽翼，請携上座別愚丘。
喜見白髮詩 朱翌
種種年來漸滿簪，兒童環視語相驚。故人大半黑頭死，老子何妨白髮生。彈鑷不須誇手熟，著冠猶喜覺頭輕。元無粉黛居閒屋，任爾星星易數莖。
寄方立義方曾在詩 朱翌
西南一柱力擎天，笞鳳鞭鸞下散仙。不憤狐狸成窟穴，亦知滄海變桑田。夢歸丁令鶴飛去，念舊徐公榻尚懸。我是鄉人君是客，興言及此淚如濺。
寄向伯恭 朱翌
天竺山前昔據鞍，帽峩高屋古袍寬。髮雖比舊十分白，心有憂時一寸丹。雲路正看鳴劍履，君門可早掛衣冠。爲公試草薌林傳，歸日來紉九畹蘭。
次韻江子我病起 朱翌
食不下咽當奈何，千金不惜聘秦和。則知有我聊示病，旁若無人正浩歌。薄雨過牆醒檻竹，西風吹暑下庭柯。但令一局消長日，且樂眼前休問他。
淵明以正月五日遊斜川時年五十予以正月二日遊曹源菴年五十有二矣慨然書示同行 朱翌
城裏喧呼子不貪，乃能從我就僧談。平明且喜風收潤，仰視只愁雲向南。靖節使年慚過二，斜川推日在前三。吾生大似僧行脚，好問真空覓住庵。
寄方允迪 朱翌
山陰興盡晚船催，猿鶴歡迎入翠微。爲信在山名遠志，便令滿篋寄當歸。一牀獨設空諸有，三徑就荒知昨非。更頼仲容賢莫敵，竹林從此倍光輝。
雨止讀陶詩有感 朱翌
涓涓泉溜木欣欣，便覺居閑思不羣。快覩朝霞開宿霧，少休時雨靄停雲。無弦琴上宮商足，有酒篇中醉醒分。誰是知音誰可酌，置琴罷酒對爐熏。
頃種柏假山中黄憲相訪見之後八年黄憲復持節來柏已長大 朱翌
兩石之間一寸栽，與君坐看斸莓苔。蒼官閲世猶如此，歡伯喚人歸去來。飄放又瞻新斧繡，光華重照舊池臺。他時左紐紋生後，更望西遊老子回。
與羅教授飯園中種梔子 朱翌
園木交陰正可觀，壺觴隨分却成歡。綠錢流地雨當足，飛絮暖空春不寒。雪綴酴醾緣屋角，香移薝蔔近欄干。與君細說爐亭話，强對檳榔蔞菜槃。
與郭侯飲園中 朱翌
穠李晨興著縞裙，酴醾首出上瑶簪。此時老子興不淺，旦日將軍幸早臨。敵手對棋消晝永，中心聞射隔牆陰。春生夜甕蓬萊綠，酌我無多勸客深。
華幹携茶入園晚坐柔桑下 朱翌
光穿兩脚間彤霞，聲急城頭集暮鴉。且與鳳雛桑下坐，共烹龍焙雨前茶。的中薏嫩蓮新採，筍上竿成竹已斜。讀得齊民書熟爛，把鋤今作老生涯。
喜雨欲行園 朱翌
南風轉北遂爲霖，倒掩書帷坐累茵。洗沐江山三尺雨，莊嚴天地十分春。猿吟鶴舞圖雙引，酒社詩壇待五申。說我小園增秀潤，便思徐步轉城闉。
園中示客 朱翌
風急梳松墮碧釵，雨多及榻長青苔。趁虛阿段阿稽去，挾冊宗文宗武來。不用張羅知寂寞，恐妨飛鳥樂徘徊。侵尋老矣成何事，一日華嚴一卷開。
園中即事 朱翌
出山道士在家僧，晚誦儒書早佛經。灰盡此心猶木偶，掃除往事送芻靈。花邊過客蜂旁午，溪上良時鷺適丁。一到菊坡分品目，玉盤盂可次金鈴。
至後飯客 朱翌
新陽爲我解憂端，梅破南枝雪造寒。繡刺五紋添日刻，餠炊十字薦春盤。遣排百念有時盡，邂逅一尊無限歡。更待小晴拏小艇，蘭漿重酹子陵灘。
送羅巨濟北歸 朱翌
君才可從六龍飛，便合超騰向日畿。曾使諸生館下立，又騎一馬醉中歸。江山得助雲蒸筆，桃李不言春上機。歸去來園花似海，子行吾且閉柴扉。
寄仲彌性祝子權 朱翌
博士曾瞻穆穆光，賢良猶抱漢文章。江山不隔夢千里，鴻雁欲歸書數行。蠅變豈能分白黑，木災初未有青黄。逡巡歲晚成何事，捧腹看儺驅不祥。
遊江醫園江避賊歸四年花木皆再種已開花著子矣 朱翌
避地歸來四閲春，春來草木盡青青。桃花暖逐桃花水，竹葉光臨竹葉瓶。閉戶自求安樂法，活人時說衛生經。移床却就溪邊坐，照我新生白髮星。
遣興 朱翌
衡門秋到總堪悲，荷折蒲荒不整齊。但喜風前無立豹，亦知砌下有蹲鴟。吾徒老矣成何事，生理茫然更久稽。清凈無風天雨已，山前山後且扶藜。
雨後告春亭飯客亭下荷花皆爲釀家入麴久雨頹垣方議栽竹代之 朱翌
半夜簷聲挾北風，平明賀雨走諸翁。山人起向水亭坐，野膳不求行帳豐。麴糵有香蓮不死，藩籬無闕竹成功。閑中自有閑生理，促辦牛衣戴此公。
有惠益母粉及當歸者 朱翌
多病年來歎早衰，試憑草木爲扶微。關心藥裹知多少，繫肘方書識是非。曾子定應憐益母，曹公端解寄當歸。從今洗面饒光澤，血氣仍充舊带圍。
送崔若礪令河源 朱翌
雙鳬飛出九重關，带得中原氣象還。抵死欲留之子住，吹笙要伴老夫閑。草荒白鶴峰前宅，雲散黄龍洞口山。茉莉素馨聞已熟，妙香從此賸熏班。
靜坐 朱翌
年來豈復爲秋悲，靜裏端能閲化機。風引饑烏將子下，雨催羣蟻運糧歸。畧無車馬閑尤好，粗有詩書家亦肥。更得干戈漸衰息，不辭長採首山薇。
送胡德輝 朱翌
抗章乞得清凉國，已是無心瑞錦窠。誰去自追戲下信，時來寧免禁中頗。三吳春盡天連海，四月梅黄雨壓蓑。倘有新詩求共和，莫辭一騎送羊何。
送果州邵公濟分韻得其字 朱翌
蓬萊清暑按行歸，却向西南萬里馳。郡繼尊君家有法，學傳乃祖世無師。曹劉牆短自今日，班馬香濃如昔時。青士在旁知別語，夕陽回首更凄其。
東津送方務德 朱翌
一年癡雨令人瘦，三日佳晴送子回。何以贈之青玉案，我姑酌彼黄金罍。尋春出郭非聊爾，下水行舟亦快哉。小試平生釣魚手，老夫合住子陵臺。
寄鸕鷀源方允迪江子我 朱翌
世間豺虎正爭岐，隠去何妨九曲迷。懷人夢到北山北，卜鄰意欲西枝西。麥雲已有飽氣象，梅雨又煩詩品題。他日籃輿入源去，尚期趺坐對青藜。
喜雪  其一 朱翌
待雪多年久未逢，茲辰如望故人風。稍添松頂三分白，獨露蕉心一寸紅。泥尾可能留雁使，豚蹄何敢謝龍工。不如借取公家氅，著向飛樓縹緲中。
喜雪  其二 朱翌
今年吉利好人逢，萬玉妃來各馭風。客坐暖浮茶乳白，夜堂春動燭花紅。心存帝所元非夢，化出天城不用工。却怪浩歌韓吏部，巧分垤處與㘭中。
喜雪  其三 朱翌
嘉瑞真成一旦逢，寄箋天下託鵬風。分無侑坐歌眉綠，但有挑蔬凍指紅。畫史莫傳飛舞勢，詩人俱盡琢磨工。此間不見乾坤妙，妙在竹扉山崦中。
分水縣舍夜遇大雪 朱翌
揮扇解衣真早計，果然一夕變春陰。屋頭瓦裂風掀戶，媿上珠跳雪滿衾。我自不妨高枕卧，人今更有惜花心。此行特地非乘興，明日扁舟興亦深。
元日會凌季文家 朱翌
柏葉椒盤巧試新，大呼珠履集華茵。香醪滿勸橘爲盞，紅燭未消梅寫真。荔子雙頭歸有遺，天花六出靜無塵。稍晴便合西湖去，尋遍山房洞戶春。
春遊 朱翌
久不出門心已灰，佳晴作意苦相催。鶑花世界共遊戲，竹石弟兄仍往來。心有所之無遠近，興雖已盡更徘徊。江邊漁父傷時切，得遇郎君笑口開。
示同會 朱翌
無奈春寒老不禁，喜看晴日上窗櫺。羣花半露乾坤巧，百刻平分晝夜停。拄杖有時挑菜甲，桔槔無復問畦丁。逢春不出何爲者，衆醉誰知可獨醒。
簡范信中 朱翌
天下皆聞公子賢，輕裾長袖更爭妍。青春自向東山好，下客空懷代舍遷。生活不甘詩冷淡，年光專用酒留連。直須萬里騎黄鵠，俯仰安能在一椽。
正月十四日西湖留別同舍 朱翌
背淮轅楚過三吳，鐵軸膏輪每疾驅。千里未能歸北客，一觴來此別西湖。門門燈火動今夜，步步溪山迎故吾。明日歸潮君看取，浪花堆裏嘯檣烏。
正月二十日過江氏園 朱翌
宛宛橋虹卧碧漣，深深古屋背長川。園官送菜無虛日，溪友留魚不問錢。歷數舊交俱老矣，及時行樂且欣然。梅花更有黄千葉，携取一杯花下傳。
三月五日游劉光世園 朱翌
南高峰下訪餘春，霽草浮光暖更薰。日轉暮山添著色，風旋湖水作回紋。飄零大士天花雨，驚顧將軍畫棟雲。興盡不須呼麴友，他時來飯一甌芹。
閏月四日大風出靈鷲捕魚具鱠且約冬間再集 朱翌
西北雲收廓太虛，東南風急放船初。冬深更許侯設鱠，地遠不譏公矢魚。白小未容登燕俎，紅鮮忽已間嘉蔬。重生鱗鬣浮江去，盡是先生所棄餘。
陪董令升西湖閲競渡  其一 朱翌
馳波鬭艦疾輕鴻，歌鼓喧天保歲豐。直面北風吹雨過，卷簾斜日照樓紅。吳兒戲水用長技，太守行春如醉翁。社稷中興豈無日，羣魚躍水正飛空。
陪董令升西湖閲競渡  其二 朱翌
行樂何妨縱水嬉，勸耕猶喜及花時。風和官柳未飄絮，綠滿園桑無附枝。訓練指麾談笑裏，清凉瀟洒古今宜。西溪雨足歸舟穩，會送高帆入鳳池。
三衢胡定愍祠詩 朱翌
把酒論詩建業城，三年金石見交情。羅池忽待中流泊，姑蔑應無劇雨傾。直道豈知人負我，英姿如在死猶生。鑪香銷盡叢祠晚，獨對西風淚臆橫。
買田潼溪 朱翌
求田得處便成家，笑爲汙邪祝滿車。潄石枕流新夢想，带牛佩犢老生涯。歌成但可相舂杵，客到莫嫌炊飯砂。祭罷土龍春雨應，穩騎秧馬一鞭斜。
過烏龍嶺 朱翌
羣山低首避烏龍，行道驚看翠倚空。地設中原如此險，人無鬭志若爲功。九重頗覺天門近，一卒能當蜀道雄。細酌粉泉庵下水，泠然歸去御剛風。
晚晴步謁楊令於烏龍寺 朱翌
舉頭廓廓見晴虛，山色秋光得自如。杖履可行三里近，斧斤不赦萬松疏。上人坐設刀圭飲，乃祖家無擔石儲。語罷寒溫晚歸去，相逢應不問遷除。
離臨安日范伯達送茶約至釣臺烹之正月十八日宿臺下兼簡務德 朱翌
過盡長灘喚落帆，舟人取火上高巖。已携敗絮來投宿，記有珍茶旋啟緘。忽憶住時同短𦩘，要須于此辦長鑱。可憐一夜梅花雨，點滴猶隨舳尾銜。
釣臺觀新刻范文正碑 朱翌
日角曈曈上蔡陽，有星飛去避餘光。東西怵迫謝新進，南北逍遥樂故鄉。載刻廟碑求琰琬，一新祠宇照滄浪。使君著意敦風俗，更作高堂牓卒章。
競秀閣 朱翌
輞川遥展右丞圖，盤谷中藏李愿居。龍睡潭深飛客櫂，鳳鳴枝老結吾廬。但令蠟屐去前齒，安用鴟夷託後車。西望子陵三十里，烟雲來往問何如。
遊玉泉  其一 朱翌
坡陀石上大紳垂，踞石跏趺世慮微。奉引有春扶屐去，送歸生月带星稀。一時花木助歡笑，四顧風雲入指揮。是日乃書驚蟄節，鳴蛙已傍小池歸。
遊玉泉  其二 朱翌
款段尋山不著鞭，每逢佳處且周旋。生無一字誇金谷，喜與諸公會玉泉。雷轉正喧三級浪，紳垂直自九重天。有能庚伏留終日，大勝朝堂食萬錢。
立夏前一日登馬氏山亭 朱翌
百憂不到酒三行，萬事盡休棋一枰。梅子未黄先著雨，櫻桃欲熟正防鶑。忽驚夏向明朝立，便恐春從此地更。數蝶飛來花寂寞，亂蛙鳴處水縱橫。
夏日登葉氏山亭 朱翌
雲氣向曉不待族，風伯忽來吹使醨。溪南溪北半篙碧，荷葉荷花一段奇。旋扣柴荆行問道，少休松檻坐移時。淵明志廣桑麻長，此語勿傳朝市知。
題翠波亭 朱翌
天垂疊巘翠相交，風展文漪碧半篙。勝日難逢宜樂此，好山多買不爲饕。了無歎息同登峴，忽有會心如在濠。更看溪光山色裏，紅霞蒸起萬株桃。
七夕日遊仙人洞 朱翌
蟬引秋風上桂枝，登山臨水不勝悲。獸蹲虎踞石見怪，天劃神刓洞出奇。無復碧藍雞刷羽，空餘青栗蝟攢皮。儻分衲子三椽屋，當與仙人五日期。
晨光亭夾徑草深庵僧澄鋤去之將種桃李 朱翌
徑荒隨處長蓬蒿，忽告通幽且盡薅。已問花翁移郁李，竟從金母折蟠桃。住庵事簡吾何力，種樹功高子有勞。吏用公材當小試，把鋤來趁雨如膏。
晚步城外 朱翌
芒履寬柔野策輕，晚來無暑步重闉。人間爭夢大槐國，物外誰尋小草民。一鷺緩飛爲我伴，半川鋪練寫余真。何從可覺秋消息，忽有凉颸到白蘋。
冬至後三日與羅楚入倅廳兩松下梅花盛開取酒酌石臺上思得名手作松梅圖  其一 朱翌
老松鱗甲待拏雲，俯視梅花意亦親。粉色上參冬嶺秀，虯枝下挽越溪真。乘閑到此能終日，與我來遊盡可人。今代華光古韋畢，生綃一幅兩傳神。
冬至後三日與羅楚入倅廳兩松下梅花盛開取酒酌石臺上思得名手作松梅圖  其二 朱翌
匆匆前日賀書雲，那似今朝笑語親。年例一來窺雪樣，歲寒同此見天真。梅間蜂陣長圍日，松下鴟蹲反嚇人。一碗檑茶未忘本，三杯薄酒不能神。
冬至後雪夜 朱翌
臘前梅蕊未斜橫，至後醅香試滿觥。過眼文書開數葉，打窗風雨又三更。閉門高卧直差易，擁鼻微吟何似生。稍取濕薪供熱弄，住山如此不多爭。
送鄧清臣之行在 朱翌
老去何嫌雪滿顛，放懷惟與子周旋。起趨吳越時難得，上繼張余理必然。嶺海斷雲歸雁底，江湖春浪白鷗前。故人相見問今我，雨笠烟蓑事力田。
元宵懷都城簡胡令俊民時胡連夕在告 朱翌
天豁晴光合，簷收雪汁乾。燈期欣在候，火令不爲難。方喜春風動，猶憐暮色寒。仙晨今夜樂，帝所舊年觀。郁郁卿雲密，葱葱瑞氣盤。五門雙闕聳，三島十洲攢。風伯清黄道，鈎陳衛赤鸞。聲流車水快，花影燭龍蟠。入望雲裳舉，低迷雜珮珊。歌翻樓上下，人與月團欒。夜色清凝露，香風靜泛蘭。陸蓮摇艷質，湯鯉轉驚瀾。故國雲天外，家風楚俗完。良時亦競作，游興頗相干。諸縣豐登際，元戎禮數寬。輟耕來野父，沽酒辦餘歡。少問飛鳬客，遥知道室安。樵青能笑語，太白酌瀰漫。要是弦堂宓，何妨花縣潘。黄庭須默課，燈錄不重看。羨子閉門坐，嗟予脚力殫。醉歸哦五字，一一待公刊。
南華五十韻 朱翌
鄉里黄梅接，家居祖剎鄰。常聞肉身佛，甘作磑坊人。堅有懸腰石，空無拂鏡塵。已舂諸米熟，自識本心真。拄杖敲頑質，袈裟繞凈身。衣傳千古信，法待五年伸。撥棹煩師送，投林避衆嗔。風幡俱不動，金瓦定非倫。汝聽宜皆諦，吾言决可遵。由茲開頓教，爲世作良因。葉墜雖歸本，烟斜不向新。鈴聲鳴白塔，霧氣走黄巾。塑手藏衣襲，閨姝敗鉢唇。全提諸佛印，開盡一花春。代代燈燈續，塵塵剎剎均。性天南北合，道德帝王親。歌鼓昭陵日，梯航外國珍。莊嚴及山谷，賜予出金銀。龍翥開飛帛，春溫布縯綸。鎮安清凈境，奔走護持神。樓閣三千界，香燈十二辰。蘇銘模妙墨，柳記刻豐珉。自昔炎荒地，常容放逐臣。流人悲去越，從者病居陳。庚子何憂鵩，春秋謾感麟。足生行路繭，眉結念親顰。卜吐千瓶水，官分十束薪。九韶先幸舜，五嶺後通秦。氣候今無瘴，人情古亦惇。何嘗疏北客，賸喜預嘉賓。鼓角催歸夢，江湖動釣緡。時花開有信，山果種生仁。武水長懷古，曹溪每問津。端居七里郭，相望一由旬。抱被來投宿，聞鐘起及晨。自憐終北向，天遣試南詢。竟日雲垂地，通宵雨濺茵。橋橫一滴上，雀見五方馴。飛錫泉香發，連山寶氣振。杖尋桃竹把，佩采楚蘭紉。大禮行郊次，洪恩浹海濱。稍寬三面網，歸作再生民。甫里將收栗，松江細煮蓴。橘懷工戲綵，萱背更栽椿。風急團雲絮，霜清洗月輪。治行今數日，問信不嫌頻。三宿真成戀，諸寮且遍巡。鬭茶誇顧渚，羹芋說西岷。寺有壇經舊，誰知祖意諄。持歸化嶺北，大地免沉淪。
送吏部張尚書帥成都一百韻 朱翌
一代亨衢上，明公逸步超。河東書具作，圯下老相邀。海闊雲垂翼，天清斗壓杓。三人前鼎甲，千佛仰孤飈。弟子師尊董，諸儒稱述蕭。西崑收俊乂，東壁絕塵囂。別乘將離汴，輕舟徑指苕。湖山縱清美，家國尚飄摇。慟哭天傾柱，歸情戶見蛸。奉祠投里閈，招隠向山椒。並海屯千衛，披榛拱百僚。回鑾須故國，負靮且今朝。光列哀烏位，星馳封馬軺。賢裾來接武，陰沴自潜消。香案依丹陛，螭㘭立紫霄。飛鴻九天去，歸鶴一聲嘹。主上思圖舊，王人促見招。起居還左史，議論鄙南朝。大呂聲揚遠，元圭質匪彫。掖垣裁詔密，禁路賜纓彯。滅澆圖興夏，巡方首從姚。自南瞻析木，直北望玄枵。玉海千尋浪，江南五色鷂。矯如出塵隼，凜若在秋雕。去國還追信，刓章豈易堯。光華司馬甲，整頓路車鞗。國事煩參决，廷詢得具條。乘時笑乾沒，許國敢輕佻。河洛干戈滿，陵原草木焦。青春深仗節，久雨更乘橇。取道先轅楚，揚旌轉望蕭。一抔藏萬世，九廟正三昭。遂使儀如漢，將令樂奏韶。路迷彪過迹，澗涸夜生潮。去日春仍淺，歸期暑正熇。君王喜不寐，天下首方翹。疏奏忠無隠，臣生苦不聊。戴天那忍共，得地豈宜驕。內治今當亟，高名不敢要。銓衡真有託，啟事復何遼。道直咸推汲，謀深豈計晁。定非揮扇羽，寧要插蟬貂。褒貶書方舉，姦諛骨合銷。懷開真坦坦，燕處自夭夭。當宁西南顧，常懷參井迢。徧詢醫國效，立遣愈民痟。文武資兼稟，詩書氣不恌。衆皆可郤縠，一以委張昭。除目凌晨下，行裝即日撩。被携猶剌刺，涉遠乃翛翛。帆影三江水，車聲萬里橋。丈人峰嵂屼，神女峽岧嶢。石室畫闇淡，草堂人寂寥。山圍玉壘峻，水減石犀遥。石表筍雙立，銅青柏未凋。錦江喧士女，藥市混仙樵。劫墮乾坤壞，流橫海嶽漂。惟茲井絡外，依舊角弓弨。自昔三刀夢，多傳五袴謠。威餘嚴僕射，功說李文饒。文定棠尤美，乖崖福可徼。事今難悉數，公亦豈其苗。秦地新通棧，瞿塘穩泛橈。虎貔環外閫，耨耜得深穮。正可供壺奕，隨宜列鼓簫。蒲鞭束高閣，竹馬戲垂髫。好閲相如賦，終閒李廣刁。奎文天象轉，延閣士林標。此去庭無愈，行聞衆選陶。付之樞極運，咸仰泰階霄。賤子無三徑，平生有一瓢。老將書蠹槁，時作草蟲喓。大笑玉三刖，不求銀十腰。古今同閲宙，南北信吹薸。已類蜂粘網，真成鹿覆蕉。屢經多盜境，幾至獨身跳。何處地堪避，知誰戰敢挑。月明三匝鵲，巢比一枝鷯。釣瀨長烹鯉，窮山飽聽鴞。臨書池盡黑，就局博嫌么。臂有七賢把，丹亡九轉燒。唯堪貫薜荔，未肯摋芳虈。賣藥難爭價，爲農等寓僑。稍能羞野葛，初未識江珧。已罷尋蛩駏，欣聞退猲獢。誰憐人爲米，敢有意遷喬。過我深披藋，追凉薄曳綃。狐裘憐晏子，縞带與公僑。挽引煩推轂，陶甄爲置窯。清時容潦倒，策府著芻蕘。憶昨西湖上，隨公羽蓋飄。青山迎晉履，綠水泛湖𦨣。上相尊仍美，將軍勇正驍。道爭棋屢覆，壺響箭呈梟。茶乳晴尤發，香雲浄更翲。晚花棲嫩菊，近岸俯游鰷。四望天連水，羣簪玉及瑶。政親連榻坐，倏見錫戈琱。良月霜楓冷，佳晴雪霰銷。留公已無策，鼎食望加調。
宣城書懷 朱翌
高爽清凉郡，登臨佳麗都。上連三蜀重，旁挾兩淮趨。天分光牛斗，溪行走舳艫。新林天際浦，青草柳邊湖。丁令鶴歸晚，琴高鯉疾驅。高城布渠答，近市表浮屠。龍具深耕雨，牛車富入租。鐘魚廣教飯，簫鼓敬亭巫。禱請俱先詣，齋修必盡愚。虔恭問杯珓，疇昔夢摴蒱。桃李萬家邑，魚鹽百賈區。棋爭三品勝，錢爲七郎輸。湖上同皇甫，樓中記獨孤。五雲裘可作，天馬錦應無。射的穿雲白，蓮房照水烏。山精今及采，鷹爪得同拘。右史隸題榜，太和存漏壺。劘牙虞吏像，衣褐卯神圖。蝎走收宵螫，蜂讙保穴雛。泉甘黄蘗舊，茶雋白雲腴。幽寂谷留馬，凌歊舟若鳬。山登天柱石，沙暖句溪蒲。洞啟三天秘，灘愁六刺迂。輕煙藏石女，微雨浴花姑。半夜笛聲起，臨軒桂影敷。謝公亭別范，孔子井猶洙。舟起鷺前導，橋橫龍未雩。子安飛遠近，杜宇訴朝晡。示爽歸田約，懷冰洒篆娛。白公謝霞綺，荀媼進彫胡。神王能旁達，心閑免外虞。白龜飛入楚，赤馬棹通吳。孤枕喧鼯鼠，南亭聽蟪蛄。貢先紅毯貴，俗尚褐袍麤。蟬蛻裴丞相，聰明陸大夫。劉詩送拄杖，班傳出葫蘆。露柱從師指，金杯受賜殊。漢書國史法，心要藏經郛。鮒活有奇術，歸還真夢驅。苦心思懿老，一鉢走元孚。潜隠大中主，躬行外域膜。儲神天北極，繫念水西隅。內屏如來地，當陽造化鑪。千年猶可想，一絕定非諛。昔在中書省，親聞大禹謨。土階臨黼座，文石上絲絇。紅繞當階藥，陰留一院梧。不才持史筆，有愧但書厨。卜築隨鯤徙，囚山與鵩俱。忘懷從北院，歸命只南廬。作賦先招隠，移文卒謝逋。晚歸真發覆，豈意辱噓枯。黄屋南巡岳，侯圭畢會塗。時持莘野鼎，來采會稽菰。聖主新更化，羈臣首辨誣。書修天祿閣，游並道山儒。汩沒顔容改，因循歲月徂。此生甘泛梗，餘論許分符。節近書雲日，輪驅畫鹿朱。川華冰片合，山曲卧屏紆。入臘占三白，登堂展七扶。人家多露積，村鼓不鳴桴。身奉三年最，魂收一紀逾。可無人歎息，粗免鬼揶揄。夜引星朝斗，晨瞻日出嵎。兩旗歎潦倒，五馬忘崎嶇。嚴瀨猶如睦，崑山恐是蘇。深憐百口逐，只辦四方餬。旋磨魚千里，彌縫金十奴。何如今守馥，猶愧舊官呼。笏有看山拄，歌無擊缶嗚。江山真肺腑，魚鳥自葭莩。正頼管城子，能招墨客徒。李梅詩格律，斑竹政規模。事省囚寬繫，年豐酒易沽。近分天駟監，遣牧决波騟。苗獮申軍法，蕃宣奉帝俞。校旗推妙手，嚙鏃視張弧。杼軋絲雙繭，篁包米一桴。遇風專戒火，聽雨甚憂圩。酒盞經旬把，歌茵特地鋪。賜金誇魏絳，顧曲少周瑜。碩果園林密，春山雨露濡。木瓜紅鏤體，銀杏綠勻膚。栗發風前罅，柑垂霜後株。蟻侵梨釀蜜，盤走芡圓珠。野蔌多將𮑉，春盤細剪蔞。誰同九日菊，難得一枝萸。水閲尋魚鷘，沙連合陣鸕。愛閑多閉閣，因事或操觚。敏捷慚銅鉢，工夫體轆轤。僧談曾接會，老境合師瞿。窗月重重鏡，松風一一竽。飫餐佳境蔗，旋鱠早秋鱸。本是烟霞痼，何疑山澤癯。計難出柏馬，收必在桑榆。舊事論新事，今吾非故吾。意中不足致，身外復何須。朝市安能隠，田園久已蕪。斯言誠有味，端不減醍醐。
陪崑山邑官遊慧聚寺詩 朱翌
日暗蒲鍼綠，風回柳影圓。好山如有舊，勝事頗相牽。紺宇欣留屐，炎官快著鞭。神工盤岌嶪，妙手活蜿蜒。奇甚梁唐迹，偉哉張孟篇。故人逢異縣，舊話說當年。留滯江湖遠，驚呼歲月遷。還同一笑樂，相與對牀眠。筆向晴窗落，名垂漆榜鮮。味腴知茗勝，勢猛覺棋仙。飛蓋干霄上，危欄掛斗偏。壓雲雲掩苒，待月月嬋娟。石鏤珍球怪，杉重翠幄妍。迎風拳乳鵲，盡力叫饑蟬。雨脚斜侵戶，湖光遠拍天。徐澆白玉釀，笑折水晶蓮。時節酒中過，襟懷物外緣。安居豈城市，避世必林泉。好乞彈丸地，聊成痼疾烟。山祇應許我，木杪架飛椽。
再次前韻 朱翌
日走瞿曇宅，殷勤問覺圓。荷珠翻雨碎，荇带逆風牽。安步穿芒屩，長驅斷蠟鞭。臨深呼屬玉，騎氣道蜿蜒。前輩幾人到，高情五字篇。翩翩遺濁世，落落度長年。斷石崖蜂出，喬枝谷鳥遷。端爲逃暑去，復作拂雲眠。心曠風林豁，書乾棐几鮮。丞方有公事，尉亦從羣仙。倚玉吾何幸，棲雲志未偏。久知情澹泊，不夢翠連娟。晚日斜吹綺，新詩欲鬭妍。微行窺沼鵠，孤坐蛻枝蟬。俯視千章木，如臨尺五天。韻高巾墊角，飲痛盞垂蓮。小築堅前約，茲遊定昔緣。欲誇山聳髻，安得思流泉。却恐樽無醁，羣憂爨不烟。誰來助清興，吹裂笛如椽。
次呂居仁九日羣集韻 朱翌
衣冠交上郡，氣象有中州。九日一尊酒，千巖萬壑秋。星方聚吳分，魚已躍王舟。即事感今昔，乃情無去留。憂時俱出力，濟勝合先謀。北望邊風凜，戎衣詎敢休。
蔡倅羔羊齋  其一 朱翌
有生不釀羔羊酒，無日不誦羔羊詩。賢哉蔡子勇成癖，自勵要如三代時。
蔡倅羔羊齋  其二 朱翌
盡輸精白承休德，政用詩書造太平。略爲周家推在位，太顛閎夭散宜生。
題李成山水 朱翌
好山誰定識真形，著白山人眼最親。半夜忽聞遭有力，中書君召主林神。
題程幹燕公山水 朱翌
電眼觀山老更真，能分天造一層層。直須擘華尊瀛手，始解鋪張入剡藤。
石芥  其一 朱翌
古人重改陽城驛，吾輩欣聞石芥名。風味可人終骨鯁，樽前真見魯諸生。
石芥  其二 朱翌
長安官酒甜如蜜，風月雖佳嬾舉觴。特送盤蔬還會否，與公新釀鬭端方。
山芥 朱翌
濕带青烟古澗濱，氣含石理助芳辛。山中酒醒凉生腦，乞與文園渴肺人。
南山觀雪  其一 朱翌
入山初與雪雲俱，坐定雲收雪亦無。不見舊時蒼翠色，換將粉墨作新圖。
南山觀雪  其二 朱翌
南遊客上妙高峰，拄杖敲冰袖障風。卷起面前簾看雪，煙鬟渾插玉瓏璁。
次韻書事  其一 朱翌
西風昨夜入庭梧，况味今年似舊無。想見防秋有長策，幽人真欲反吾廬。
次韻書事  其二 朱翌
聖朝始悟文章弊，大霈首更詩賦科。白葦黄茅供一掃，英豪人物未消磨。
次韻書事  其三 朱翌
熙寧事作崇寧樣，嘉祐政爲元祐師。但得至誠行號令，坐令風俗似當時。
次韻書事  其四 朱翌
當年司馬溫公力，今日宣仁聖烈尊。哲后在天何慍喜，要令元老雪沉寃。
天申節詩  其一 朱翌
南來欣遇千秋節，北向空馳萬里心。永日清風吹古寺，一杯聊見祝堯深。
天申節詩  其二 朱翌
明慶曉班催百辟，鈞容仙部下層霄。如今獨立薰風裏，却聽羣仙奏九韶。
南華書事詩  其一 朱翌
珍重南華五色禽，雲棲霧宿見無因。雨中恐悞翩然出，我是閑人非貴人。
南華書事詩  其二 朱翌
萬木杉從一寸栽，參天次第可推排。他年空翠橋邊路，來選承天八柱材。
南華書事詩  其三 朱翌
真覺止能留一宿，桐鄉今已住連宵。却將膏雨下山去，聊助南溟早晚潮。
南華書事詩  其四 朱翌
火樹燒春明躑躅，紫羅囊筆綴辛夷。花枝照眼蒙清潤，带雨游山亦自奇。
曲江漁者得鱖魚棄之目爲師婆魚  其一 朱翌
巨口細鱗初出網，𩼎皮玳瑁乃同斑。了無骨鯁人人喜，更擣鹽虀發笑顔。
曲江漁者得鱖魚棄之目爲師婆魚  其二 朱翌
溪友漁翁忍棄捐，却應游泳得長年。遐方未識珍羞貴，不道楊憑已得仙。
夜夢采選 朱翌
榮辱悲歡反覆手，競呼穴骼欲求功。大開眼作人間夢，何况真成一夢中。
惠崇蘆雁 朱翌
我是江湖一漫郎，鴻飛鷺宿見行藏。西風吹盡蘆花雪，水驛雲程未易量。
謝譚南恩寄六目龜 朱翌
無了禪師斸草萊，清江使者六眸開。我今築屋虛空裏，亦復蹣跚出海來。
乞雙峰山頻婆果  其一 朱翌
我昔南遊三眼國，逢人一笑啟丹唇。祇今重到孤峰頂，依舊丹唇一笑新。
乞雙峰山頻婆果  其二 朱翌
我聞如來有佛眼，結子成時速寄來。從此慈悲修廣目，得爭開處便爭開。
延祥寺手植竹有甘露  其一 朱翌
聖主尊賢方側席，此君凝露美如飴。形容盛德書生事，請對佳祥著好詩。
延祥寺手植竹有甘露  其二 朱翌
穰穰天酒被修篁，的皪枝間日射光。豈爲炎荒多熱惱，故教灌頂作清凉。
月下對白菊  其一 朱翌
詩人月下見梅花，著力形容極口誇。若使月明中見菊，欲將何語爲褒嘉。
月下對白菊  其二 朱翌
飲冰嚙雪傅延年，要比蟾宮桂子妍。忽遇嫦娥蒙一盼，桂花未敢著鞭先。
佛頭菊 朱翌
我杖常扶佛面强，我花今見佛頭香。靈山會上曾拈出，一笑懸知是飲光。
金盞玉盤菊 朱翌
玉盤金盞世稱珍，天酒瓊漿曉自盈。天爲我貧都乞我，我雖不飲亦關情。
桃花菊 朱翌
菊花忽作桃花面，放眼難看九月黄。花不見桃惟見菊，又將紅雨學啼妝。
雪見羞 朱翌
白如白雪復何加，豈有寒英勝六花。真是嶺南稀見雪，花光勝雪喜無差。
睡軒三首  其一 朱翌
意馬心猿不用忙，睡鄉深處解行裝。華山聞有希夷子，安得斯人與對牀。
睡軒三首  其二 朱翌
諸公對奕我高眠，此法非人不可傳。四脚棋槃皆黑子，孝先從此便爭先。
睡軒三首  其三 朱翌
風和日永飽食已，雨急天寒戶不開。遇此佳時無一事，搘牀高枕聽咍臺。
謝惠楊梅 朱翌
杭州金氏越州楞，撒火飛星五月春。百果若重推貢士，風流應不下平津。
南屏  其一 朱翌
百步階頭長進步，南屏堂上立移時。明明萬象森羅處，鍜鍊雕鎸費我詩。
南屏  其二 朱翌
早來風定絕塵霾，掃地如鏡窗盡開。昏明四望移遠近，晝夜兩湖分去來。
南屏  其三 朱翌
正當晝永六十刻，久坐僧齋烹雨前。滿園菜花開向夏，一雙蝴蝶飛上天。
寄題競秀亭  其一 朱翌
吳山越嶺老於行，何地誅茅寄此情。直使浮雲無一點，千巖應接始分明。
寄題競秀亭  其二 朱翌
來往人傳客寢安，問渠何事駐征鞍。只應門外千山好，能使胸中百念寬。
觀烏龍山瀑布  其一 朱翌
一日一夜雨如傾，北山山頂垂天紳。是間去海只咫尺，緩流何用走踆踆。
觀烏龍山瀑布  其二 朱翌
五老峰前三峽橋，不論時節聽飛潮。那知冷落窮山裏，忽見晴空練一條。
觀烏龍山瀑布  其三 朱翌
漱石漱流俱可意，濯纓濯足且隨時。到江莫作滔天浪，妨我輕舟理釣絲。
題搓線圖 朱翌
誰言粉白但閑居，紉補尚煩金十奴。治得棼絲有條理，却嫌紅女未工夫。
舍後汙池有小魚數百遷之於江 朱翌
一泓已脫歸涔水，萬頃初驚廣莫鄉。且向江湖成自在，幸因風雨得騰驤。
雪霽捕魚圖 朱翌
羣魚何日舉舟師，玉海瑶山欲霽時。正是嚴冬當設膾，老翁香飯必先炊。
園中開牡丹一枝 朱翌
天下花王都洛京，清明寒食走香軿。東君欲表南來意，一朵蔫然尚典型。
詠紫荆 朱翌
鶴骨龍筋結壽枝，紅綃紫綺曝仙衣。只應不奈麻姑爪，獨領春風住翠微。
有惠新醤及酒者 朱翌
拾遺久住浣花橋，生理誰能濟一毫。携醤藉糟來過我，故人惟有孟倉曹。
聽鴿鈴 朱翌
蓬蒿門巷久張羅，豈有籠坊重客過。天外鴿鈴驚午枕，兒童誤起聽長呵。
次韻董令升四詠 尋幽亭 朱翌
帝遣銀河下太微，餘波散繞野人扉。此行步步有佳處，盤礴孤亭試解衣。
次韻董令升四詠 競秀亭 朱翌
山陰道士頃留連，應接烟雲馬不前。君說江南亦如此，我雖未到想當然。
次韻董令升四詠 性樂堂 朱翌
且置紛紛事百端，從公繫馬白雲邊。欲知太守樂其樂，山色溪聲得兩全。
次韻董令升四詠 玉泉 朱翌
至寶何年伏九淵，飛空散作玉聲琤。那知夜半騰朝采，會見長虹屬太清。
梅花 朱翌
姑射山頭冰雪仙，人間一見便豐年。却應羞死琴臺女，不得乃翁分一錢。
芥 朱翌
蔚然蒼石底，有此紫玉釵。本無塵土侵，寧畏霜霰埋。
芹 朱翌
幽人本無肉食願，岸草溪毛躬自薦。並隄有芹秀晚春，采掇歸來待朝膳。
觀弄獅子 朱翌
狻猊日走二百里，於菟聞之望風靡。春晴酤酒大合樂，乃向尊前應宮徵。嚬呻奮迅左右顧，櫪馬悲鳴汗流水。供官自古藏太常，失脚何年落村裏。佛居勝義空谷中，吼法怖魔如此耳。人閒宜假不宜真，此理吾今得之矣。
詠昭君 朱翌
當時夫死若求歸，凜然義動單于府。不知出此更隨俗，顔色如花心糞土。
登白衣寺鐘樓 朱翌
憑高直欲馭西風，百里纖毫盡發蒙。樓觀相望秋色裏，江山爭麗海光中。雲容入座如相識，足力緣梯尚不窮。肯使詩成誇得意，撞鐘驚起坐禪翁。
咏慈溪普濟寺古松 朱翌
三國名臣宅，千楹釋子宮。但求除橘籍，不見老松公。懷抱凌雲上，規模偃蓋同。須防雷雨際，恐復化爲龍。
讀杜詩至減米散同舟路難思共濟舟人偶來告饑似詩讖也 朱翌
老翁起布衣，詩史天下選。眼中無全牛，萬象轉綮窽。曹劉知幾輩，波瀾付一卷。凄其憂世心，妙若醫國扁。惜哉無孔子，不得並墳典。豹露管中班，吾猶及淺淺。歲月走江淮，冷淡空盤盞。諸子不見味，咀嚼必禁臠。遺編過三復，奧義見百遍。長言起清風，竦立侍冠冕。減米散同舟，讀已事在眼。吾豈監河侯，不救在陳患。生塵甑屢空，戛釜聲不免。迢迢千里程，與汝共艱嶮。雖無百丈牽，顧有衆力挽。願學平原公，試草乞米簡。更問偕來人，恐有蔡明遠。
輶歸自五羊得承可舊詩一編書其後 朱翌
君不見香山居士居洛陽，遠借五寺收文章。又不見巢父詩卷何所藏，留之天地同久長。鑄金琢石非不强，金流石泐不可防。以人傳人策甚良，世人顧未知其方。我昔宦游凌大江，年少從君璧一雙。勝時一詠同一觴，頗亦自愧搶榆枋。劫火不肯留青囊，日往月來心不忘。大兒南歸自五羊，袖中乃有萬丈光。伏而讀之喜莫量，重到虎踞龍盤鄉。今年貢舶早放洋，明珠大貝光溢箱。答賜不敢煩吾皇，願得君詩歸獻王。
投壺  其一 朱翌
誰可忘憂慰寂寥，夏長惟以一壺消。坐中皆欲從多馬，妙處何妨不絕梟。幸郭滑稽無事日，將遵取士中興朝。諸公有意來償進，貰酒何妨爲解貂。
投壺  其二 朱翌
哨壺枉矢樂初筵，列坐分曹看令傳。龍躍隼飛驚背手，雲開電擊笑通天。齊侯晉侯誇酒肉，魯鼓薛鼓排方圓。何事吾人無一事，竹牀高卧聽錚然。
投壺  其三 朱翌
五扶新拓室中筵，列算姑從舊制傳。百發縱橫惟所命，一時勝負豈非天。功成只許全爲上，手熟猶如左畫圓。卜晝未厭仍卜夜，銅槃高捧燭花然。
投壺  其四 朱翌
三代遺文歎寂寥，考評今古得愁消。中行穆子雖爭雋，司馬溫公不貴梟。鈇鉞他年專將閫，羽儀從此冠天朝。倒囊賸欲陪賓戲，零落空餘一弊貂。
上巳陪諸公集西湖 朱翌
今日我上巳，樂哉天氣新。青春在西湖，湖水綠以勻。諸公乃肯遊，盤飧仍集珍。少縱方外談，一洗城中塵。喚船苦不早，行酒不計巡。始歎葑欲合，終喜鷗來親。茫茫天宇間，何地寄此身。共偷一日閑，恐負三月春。遥瞻後湖遊，海若從鉤陳。
六月十五日西湖宿齋 朱翌
並湖西去望南屏，但見煙雲日日新。山色漸爭秋氣勢，荷花全露曉精神。洗心用此無邊綠，處世端能不染塵。慚愧西湖敦夙夜，從今長作境中人。
金剛臺 朱翌
兒子門生交說勤，要翁一出步溪雲。金剛臺近城三里，玉友醅新盞十分。反照江山紅半歛，小春桃李暖如薰。心灰已冷無機事，戲象爭棋亦謾云。
綠萼梅 朱翌
不肯雷同自一家，青裙獨立水之涯。只應夜過許長史，全似當年萼綠華。
題山谷姚黄梅花 朱翌
姚花富貴江梅妙，俱是花中第一流。戲出小詩花一樣，先生下筆與春謀。
素馨 朱翌
衆香發越充南溟，梅花腦飛水弄沉。露積旃檀薪降真，薰陸光射琉璃缾。山川草木一天芬，素質如玉備衆馨。烏髻粵女嬌滿簪，上官置酒結蓋纓。餘波潤澤龍涎春，北走萬里燕趙秦。騷人尚尤楚靈均，何爲不入離騷經。
嶠南元夕時桃李盡花今歲遊人甚盛示王守 朱翌
太平文物自多奇，刺史風流照海涯。五福神遊先樂國，百燈王現應明時。笙簫合處春回煖，桃李陰中月落遲。醉倒花前天厚我，何須更間紫姑爲。
題清芬閣 朱翌
山腰繫烟帛，石齒潄灘雪。千歲可坐致，清風在巖穴。五季浪拍天，不覆漁翁船。入山種美材，百世收棟椽。松廳正一臺，蓮幕壯兩河。少蓬薰班香，建州辦韓多。今代南海君，事事似諸父。何年繼昔遊，秋山祠乃祖。
句  其一 朱翌
下岩琢研溫如玉。
句  其二 朱翌
昔時桐溪漢九卿，家在淮南天一柱。
句  其三 朱翌
天上佳招飛鸑鷟，人間春色到蔓菁。
句  其四 朱翌
天氣未佳宜且住，風濤如此亦安歸。
句  其五 朱翌
水篆行科斗，林妝囀畫眉。
句  其六 朱翌
足下一來同晚步，先生小住待村舂。
句  其七 朱翌
四野綠迴春補闕，亂山塵浄雨修容。
句  其八 朱翌
經年不濯子春足，半月才梳叔夜頭。
句  其九 朱翌
縉紳處士議所以，將軍貴人須畢之。
句  其一○ 朱翌
琉璃虛空甚圓滿，紫磨山川更新鑄。
句  其一一 朱翌
客來切勿令觀此，薏苡猶能困伏波。
句  其一二 朱翌
水精透膜輕含液，絳縠離苞未變香。
句  其一三 朱翌
蘼蕪敷綠葉，系出蛾眉陰。
句  其一四 朱翌
時過湯餠客，共破粵侯琛。
句  其一五 朱翌
三徑誰從陶靖節，重陽惟有傅延年。
句  其一六 朱翌
無人馬爲二，對飲月成三。
睡起 姚孝錫
生涯甘分寄耕桑，山色圍門水遶牆。困病久懲耽酒癖，愛閒猶有和詩忙。簷冰滴砌春猶冷，野馬浮川日漸長。舊事老年多記憶，故園歸夢正悠颺。
柳溪別墅 姚孝錫
安車隨意飽甘肥，晚食徐行理亦齊。山市日高人未集，柴門客至鳥先啼。溪橋散望携筇度，野寺牽吟信筆題。容膝易安聊自適，甕天閒看舞醯雞。
歲晚懷二弟 姚孝錫
少易成歡老易傷，壯遊垂白未還鄉。煙塵無復音書到，魂夢猶疲道路長。爆竹又驚新薦歲，屠蘇空憶舊傳觴。年年此日遥相憶，鴻雁何時續斷行。
睡起 姚孝錫
睡起日侵牖，開軒遥見山。曉風吹臘盡，芳草惹春還。煙暖鶑遷谷，雲低雁渡關。衰年人事減，遇酒得開顔。
次李平子登臺有感韻 姚孝錫
落日孤雲带遠岡，戍樓烟瘴舊邊場。疲民卒歲方懷土，遠客憑高自憶鄉。漢使一朝延四皓，秦詩千古弔三良。行藏此意無人解，聊借青山送酒觴。
九日題峰山 姚孝錫
不須歌吹上叢臺，千里晴川入座來。世事難憑休挂口，生涯見在且銜杯。無情趁暖花先老，有信迎寒雁已迴。遥想故園親種菊，霜枝露蘂向誰開。
次韻王無競見寄 姚孝錫
客懷重倚仲宣樓，白草黄雲塞上秋。山色不隨塵世改，水聲還抱故城流。隙中畏景那堪玩，鏡裏衰顔祇自羞。多愧詩人苦相憶，遠傳佳句弔清愁。
閒居 姚孝錫
無客訪衰殘，柴門盡日關。耽書真是癖，惜酒近成慳。苔徑行搜句，茅檐卧看山。却嫌明鏡裏，偏照鬢毛斑。
和成冠卿見寄 姚孝錫
別恨頻添鬢雪深，百年懷抱鬰沈沈。標名不挂金銀牓，涉世空堅鐵石心。俗物何勞供一醉，殘僧正欲伴孤吟。朱絃三弄虛簷寂，唯有清風是賞音。
次韻秋興 姚孝錫
老畏年光速，愁添旅夢多。西風著梧竹，歸思入煙波。夜永憑詩遣，顔衰得酒和。故溪千樹柳，誰復曬漁蓑。
感白髮 姚孝錫
彈鋏憑誰聽客歌，震雷那復化魚梭。梳頭白雪驚新有，障眼元花比舊多。鄉問阻兵猶斷絕，羈懷憑酒暫消磨。不須更問今朝客，門外元無雀可羅。
曉霽 姚孝錫
一夜雲峯卷迅雷，殘紅狼藉點蒼苔。鶑聲豈解留春住，燕語虛勞喚夢迴。愁寂頓疑詩思減，衰殘偏感歲華催。柳溪魚鳥應相識，乘興無嫌日日來。
重九偶成 姚孝錫
天邊今日又重陽，隴樹紅飛雁信霜。且插茱萸慰衰鬢，莫將詩句撓迴腸。歌勤皓齒人俱醉，舞戀晴暉蝶也忙。來日預期扶宿酒，未應籬菊減秋香。
溪橋早春 姚孝錫
輕黄未染柳梢勻，連日溪風卷塞塵。乍暖乍寒花信晚，相呼相應鳥聲頻。少勤漫挾經綸策，老懶空餘病患身。追憶故園桃李樹，年年紅紫爲誰新。
東軒琴示兒子沂 姚孝錫
古人無復見，但有東軒琴。一鼓高山操，因窺古人心。正聲久沈埋，俚耳喧哇淫。正可自怡悅，不須求賞音。
花前獨酌二絕句  其一 姚孝錫
老將花酒作知音，起就花前酒自斟。莫便興來先酩酊，却妨真賞廢搜吟。
花前獨酌二絕句  其二 姚孝錫
移得名花手自栽，花知不爲老人開。興來誰是尊前客，唯有提壺送酒盃。
題柳溪別墅 姚孝錫
雨霽風和不動塵，柳邊携酒賞晴春。頻來溪鳥渾相識，度水穿花不避人。
芍藥 姚孝錫
綠萼披風瘦，紅苞浥露肥。只愁春夢斷，化作彩雲飛。
次韻李相公偶成 姚孝錫
簾鳥喚歸夢，竹風追夕凉。感時空有淚，却老分無方。流水依山白，孤雲带日黄。無人共尊酒，散髮卧藜牀。
村居偶成 姚孝錫
靜愛柴門野興幽，杖藜徐步到巖丘。深林有獸鳥先噪，廢圃無人泉自流。土瘠稅租隨力辦，年豐禾黍過時收。客來不慮無供給，白酒黄雞亦易求。
用峰山舊韻二首  其一 姚孝錫
信步西風寺，窮幽未覺賒。松根纏石瘦，雲磴出巖斜。思爽餘三唱，詩成自一家。空餘幾兩屐，不踏渡溪槎。
用峰山舊韻二首  其二 姚孝錫
春水上堤沙，春晴散望賒。衰年花近眼，久客夢還家。映日孤鴻沒，迎風雙燕斜。平生江海意，早晚送浮槎。
題佛光寺 姚孝錫
臧穀雖殊竟兩亡，倚闌終日念行藏。已忻境寂洗塵慮，更覺心清聞妙香。孤鳥带煙來遠樹，斷雲收雨下斜陽。人間未卜蝸牛舍，遠目橫秋益自傷。
芭蕉 姚孝錫
鳳翅摇寒碧，虛庭暑不侵。何因有恨事，常抱未舒心。
蜀葵 姚孝錫
傾心知向日，布葉解承陰。空側黄金盞，誰人與對斟。
次韻公才對菊見懷 姚孝錫
髮蓬新感二毛侵，尚阻清尊對菊斟。久擬芝蘭同臭味，莫疑魚鳥自高深。食貧豈復甘秦炙，客病空懷奏楚音。挂席無由上牛斗，漫憑流水送歸心。
寄田朝散善輔 姚孝錫
粉署標名舊，山城識面新。青雲摧勁翮，空谷滯幽人。世路謀身拙，心田育德醇。久要知可卜，傾蓋已情親。
春日書懷 姚孝錫
雲散交情薄，棋翻世態新。山容猶带臘，鳥語已回春。節物驚心遽，丘園入夢頻。東風如解語，端笑未歸人。
春日溪橋 姚孝錫
留戀春光慰病顔，無情風雨卷春還。陰陰密綠籠溪暗，細細疏紅點徑斑。老去益憐詩思澀，歡來聊破酒腸慳。不嫌門外無車轍，得遂衰慵一味閒。
登樓有懷 姚孝錫
老愧凭闌目力昏，百年懷抱向誰論。晴空雁起雲邊塞，夕照人歸郭外村。因記昔遊驚迅晷，暫將離恨付清尊。誰人肯似邊居士，遠駕朱輪過雀門。
題滕奉使祠 姚孝錫
本期蘇鄭共揚鑣，不意芝蘭失後凋。遺老祇今猶涕泪，後生無復識風標。西陘雁度霜前塞，滹水樵爭日暮橋。追想生平英偉魄，凌雲一笑豈能招。
句  其一 姚孝錫
節物先後南北異，人情冷暖古今同。
句  其二 姚孝錫
紅纈退風花著子，綠鍼浮水稻抽秧。
句  其三 姚孝錫
久客交情諳冷暖，衰年病骨識陰晴。
句  其四 姚孝錫
烟染綠絲迷別浦，雨催紅糝綴長條。
句  其五 姚孝錫
愁邊日晷偏疑短，夢裏江鄉未當歸。
句  其六 姚孝錫
盤無兼味慙留客，夢厭多岐不到鄉。
句  其七 姚孝錫
酒敵餘威翻索莫，詩含幽思倍清新。
句  其八 姚孝錫
岸漲魚吹沫，山空石轉雷。
句  其九 姚孝錫
舞風初學絮，带雨不成花。
句  其一○ 姚孝錫
谷虛繁地籟，境寂散天香。
句  其一一 姚孝錫
雲生古木千章秀，山抱晴川一掌平。
句  其一二 姚孝錫
詩忙疏酒盞，俸薄減厨煙。
句  其一三 姚孝錫
玄晏暮年常抱病，子山終日苦思歸。
偈頌四十一首  其一 釋慧暉
山上欄外，水下檻前。夜兔光雪，晝烏輝火。黄頭出妙，浄名入玄。胡僧印心，盧公傳衣。張三野曲，李四樵歌。船動碧波，海浸孤天。
偈頌四十一首  其二 釋慧暉
陬月今朝三五風，嶺頭雪氣縛寒松。不知枯木得胡信，含玉靈花春夢中。瑞鳥飛來千萬峯，祥魚行過二三衆。紛然相見主人眼，歷歷雙眸處處通。
偈頌四十一首  其三 釋慧暉
如月今朝一日晨，風光破玉百花新。西來本祖再來也，萬岳千峯皆是親。
偈頌四十一首  其四 釋慧暉
竺土之大仙，今日告涅槃。鶴林之米子，當下得枯偏。
偈頌四十一首  其五 釋慧暉
學者恒沙無一悟，過在他討舌頭路。欲得忘形泯蹤跡，努力慇懃空裏步。
偈頌四十一首  其六 釋慧暉
花月今朝朔旭前，桂輪普轉滿天邊。枝花馥郁清香在，烏鵲從來同夜蟾。
偈頌四十一首  其七 釋慧暉
花落秦川流水香，雨清荷玉妙珠藏。祇麽堂堂消息子，見來一點不相當。靜夜鐘聲樓上冷，殘春岑色付紅陽。好是滿堂孤峻處，不知人世見金章。
偈頌四十一首  其八 釋慧暉
桃紅李白落空墀，天碧地青懸錦機。雲鶴出籠過鳥道，飽參密旨不傳時。
偈頌四十一首  其九 釋慧暉
余月今朝初一日，滿山綠樹影青青。異苗繁茂只斯是，大地全分畫不成。
偈頌四十一首  其一○ 釋慧暉
千山鬰密處，凉飄洗夏熱。今日正當眼，利劍是鑌鐵。
偈頌四十一首  其一一 釋慧暉
禁足護生曲直中，安居收念又機杇。一爐香氣香滿室，黄面老師弄拙巧。
偈頌四十一首  其一二 釋慧暉
天橋橫海上，石人走玉階。玄源歌，孰得唱。妙唱奇，豈得知。
偈頌四十一首  其一三 釋慧暉
臯月今朝初旭光，玉輝破暗露堂堂。日日分明久遠事，威音那畔是時祥。
偈頌四十一首  其一四 釋慧暉
君看五月半旬颸，山上雪花滿地飛。烏鷄昨夜入雲外，鷺鶴今朝出紫微。木馬聲聲嘶北風，金鵝口口啼南枝。石翁氣瘦運步斷，玉士情豐豎拳稀。
偈頌四十一首  其一五 釋慧暉
他家自有通霄路，何用從容求別路。巍巍絕頂落潭底，峭峭家風吹滿路。
偈頌四十一首  其一六 釋慧暉
且月今朝半夏辰，修行道者有疏親。明頭合暗賓中主，暗裏含明主中賓。暗暗未明位裏真，明明不暗目前人。
偈頌四十一首  其一七 釋慧暉
寂滅真功元無體，無功妙旨太深深。同中有異麤中細，異中有同念裏心。
偈頌四十一首  其一八 釋慧暉
夜間洗熱凉飄飄，六月皎然滿天雪。青林日晚人歸宅，紅谷天明客喚月。
偈頌四十一首  其一九 釋慧暉
玉機轉側金堂冷，石室斜開鐵戶明。木雞喚月壺天曉，泥牛吼花客游城。
偈頌四十一首  其二○ 釋慧暉
諸佛出身處，東山水上行。宸閨垂玉簾，雲榻擁天青。
偈頌四十一首  其二一 釋慧暉
相月今朝日氣旭，梧桐一葉落金風。秋聲瀟索黄文玉，山上滿天愁殺中。目前機用無分外，那裏妙章絕萬工。破夢蝶魂飛大空，失船釣客艤孤篷。胡文新送北來鴻，鄉信始見他日功。舊山山轉月明後，歸路悠悠玉𤪑瓏。
偈頌四十一首  其二二 釋慧暉
金氣黄楓半葉紅，晚來漁客倚青松。多多動夢夜凉路，處處偷光午月峰。長安萬里景，大陽千里道。大悲閣前是鼎州，黄鶴樓前鸚鵡洲。
偈頌四十一首  其二三 釋慧暉
殺氣到來黄葉秋，梧桐老冷隨河流。人間天上無分曉，從古至今誰得酬。恁麽辯得，尚带滯留。別得一路，正絕蹤由。
偈頌四十一首  其二四 釋慧暉
壯月今朝半月明，上來衲子眼睲睲。難瞞衆眼病堂尅，何用洞家兒子情。
偈頌四十一首  其二五 釋慧暉
傳家清白，字字廓脫。玉袋金針，鋒鋒通達。今夜一輪月，千山萬派流。不覺劫壺鐵，巍然沒去留。
偈頌四十一首  其二六 釋慧暉
玄月今朝白菊辰，含珠天草未開金。重陽九日初陽後，吹起香烟風正新。
偈頌四十一首  其二七 釋慧暉
鐵夫破夢五更前，石人開眼一壺天。木馬過閭風化後，玉虎振威野渡邊。主人穩坐草堂前，硬翁獨卧萬芊天。三箇胡猻弄錢夜，格外難求宿鶴邊。
偈頌四十一首  其二八 釋慧暉
鬼箭南山射石虎，神鋒北岳刺驪龍。好是滿堂霜月夜，寒冰出火舊家風。
偈頌四十一首  其二九 釋慧暉
陽月今朝初夜間，霜風吹地過金關。今宵分曉開爐火，仁者眉毛燒却寒。
偈頌四十一首  其三○ 釋慧暉
小春霜刃，大家雪機。一堂禪侶，三世結制。時光可惜，歲花不留。自晨至暮，吃飯飲茶。道者一箇，無得禪心。從生至老，著衣談笑。道流半箇，莫知自心。徒勞念情，不識玄旨，苦哉悲矣。貧道孤老，走年難繫。謹勸雲衆，一生歸信。
偈頌四十一首  其三一 釋慧暉
彈指圓成八萬門，掌中握却一乾坤。鐵圍倒入黄泉底，一句截流萬水源。
偈頌四十一首  其三二 釋慧暉
辜月今朝初一日，正當冬至滿霜月。一陽佳節大家章，字字含玄向白日。
偈頌四十一首  其三三 釋慧暉
風吹松雪月當空，一色功中轉步同。刖路分時無雪月，合同一色落功功。
偈頌四十一首  其三四 釋慧暉
璞玉光寒冰雪氣，松柏操彰湛水裏。分明消息砂中金，丈夫自有沖天志。
偈頌四十一首  其三五 釋慧暉
除月今朝吉日朝，寒雲斷路韞天橋。紛飛白雪象王窟，騎底普賢在昨霄。
偈頌四十一首  其三六 釋慧暉
寒夜無炭衰老衣，凉機透骨古堂微。霜辛雪苦慕先律，雨宿風餐圓後奇。
偈頌四十一首  其三七 釋慧暉
北面半窗陰已極，南方全室陽斜得。不關陰氣與陽光，嶺上雪寒白似黑。
偈頌四十一首  其三八 釋慧暉
寒凉徹骨時，通身難去處。其間有眼在，新豐一曲子。
偈頌四十一首  其三九 釋慧暉
鐵樹風花物外春，一陽未發不傳真。自斯織出錦機夢，江月布祥碧浪新。
偈頌四十一首  其四○ 釋慧暉
今宵分歲限陰陽，賓主交和曾不藏。寒雪苦辛霜後路，明朝明旭露春芳。
偈頌四十一首  其四一 釋慧暉
玉珠連朵萬年松，金鶴飛梢一樣桐。三吉九祥當現座，千銀七寶浄慈峯。
偈頌三十首  其一 釋慧暉
只箇玄妙訣，從來無異轍。撥開千嶂雲，放出一天月。建化門頭事，山僧未曾說。再來花木春，佛祖也難决。
偈頌三十首  其二 釋慧暉
衲僧活眼睛，見破四天明。六門之活計，處處而現成。
偈頌三十首  其三 釋慧暉
家風是自己，自己是家風。一如身心眼，全體是玄翁。
偈頌三十首  其四 釋慧暉
直把須彌鎚子，正打虛空皷子。穩坐寥寥而不妨，全身寂寂而忘志。
偈頌三十首  其五 釋慧暉
吾門廣大，從古難入。徒展兩脚，不蹈階級。元非宮內，豈得建立。
偈頌三十首  其六 釋慧暉
青山山上，白雲雲下。戶外水寒，波心船點。
偈頌三十首  其七 釋慧暉
妙處徹底妙，玄處徹底玄。獨知分外事，誰見壺中天。
偈頌三十首  其八 釋慧暉
真到做處，清虛妙體。時時隨後，步步在前。
偈頌三十首  其九 釋慧暉
以大圓覺爲我伽藍，山河大地日月星辰。身心安居平等性智，天上天下唯我獨尊。
偈頌三十首  其一○ 釋慧暉
玉龍起雨上東天，石虎出風下北山。夜兔穿雲南海底，晝烏破暗西畔岩。
偈頌三十首  其一一 釋慧暉
家傳妙旨不言語，洞上真機絕外來。若有人云知父道，孤然孫子笑咍咍。
偈頌三十首  其一二 釋慧暉
路遮戶外，家包雲中。客游三月，主居月宮。
偈頌三十首  其一三 釋慧暉
風波滅盡而悔當時之事，碧海澄明而恨十分之恩。潭水月落而带清光之影，壺天雲盡而存青霄之晴。
偈頌三十首  其一四 釋慧暉
稜稜一氣未生，凄凄一神未現。默默風未起波，皎皎月未發光。歷歷萬象未亂，明明森羅未參。
偈頌三十首  其一五 釋慧暉
佛日高懸，祖月彌朗。僧雲漫漫，法雨浩浩。禪林花發，教風春迎。
偈頌三十首  其一六 釋慧暉
春色千林花正開，秋潭萬水月猶明。夏熱綠楊影滿地，冬寒白樹覆前庭。
偈頌三十首  其一七 釋慧暉
少室胡僧，履子留隻。米樹應供，趺子出雙。新豐老人，問殺首座。大陽兄者，兼養青鷂。
偈頌三十首  其一八 釋慧暉
枯木雲籠秀，雲中袍玉立。寒潭月夜圓，潭底侵魚入。回頭開正眼，頭上戴帽出。芳草破春烟，草芊拂天內。
偈頌三十首  其一九 釋慧暉
綠岩枯木，不落人間。紅谷芳草，不厭溫寒。西南東北，各不相關。三段玄處，正開眼看。
偈頌三十首  其二○ 釋慧暉
圓蟾出冷，晶旭入暖。惠光破暗，才輝照明。
偈頌三十首  其二一 釋慧暉
運步堂堂，通身歷歷。東道西說，南來北去。全得寸心，直用尺情。
偈頌三十首  其二二 釋慧暉
古佛道場，尚乘車子。澄源潭水，猶棹孤舟。夜鶴穿潭底，雲月落銀籠。天龍無雨，汗馬而無鞭也。從此出生犢牛兒，金吼銀聲滿蘆水。微毛依舊正受中，玄角又带漫雪草。一回倒騎牧童夢，數笛吹來樵子歌。
偈頌三十首  其二三 釋慧暉
行脚大事，一段宗要。直拈起兔角佛杖，正舉著龜毛祖拂。若人拈起舉著時，人盡有禮謝在時。
偈頌三十首  其二四 釋慧暉
花露殘春一樣芳，月餘潭底萬年光。水脈冷寒凉焇焇，雲形虛幕露堂堂。
偈頌三十首  其二五 釋慧暉
春夢朦朧，秋月玲瓏。夏凉寂寂，冬寒空空。
偈頌三十首  其二六 釋慧暉
梁土皇帝，南天太子。相見端的，不識妙旨。廓然不識莫公私，太子皇帝對面時。一片檀香爐上火，殘紅吹起發花枝。
偈頌三十首  其二七 釋慧暉
靈劍刃輝在匣中，清光所照侵虛空。密通消息不傳句，天上人間功不同。
偈頌三十首  其二八 釋慧暉
有時破關知落處，有時透關契密旨。有時妙容拜位裏，有時光燭囑機頭。箇中有體用賓主，箇中有宛轉傍參。
偈頌三十首  其二九 釋慧暉
朝說暮說，出廣長舌。坐卧經行，萬里鑌鐵。
偈頌三十首  其三○ 釋慧暉
一段大事，古今難通。三乘曲說，去來易空。衲僧眼目，端的無工。禪和信趣，脫然絕蹤。
偈頌三十首  其三一 釋慧暉
不夜真燈，破夜心月。穿日玄談，不日妙訣。一句了然，不涉途轍。
偈十首  其一 釋慧暉
外罷諸緣絕言語，內無喘息合幽玄。心如牆壁忘功處，以入道源空劫前。
偈十首  其二 釋慧暉
一回轉意光，千里絕情方。悟後夢醒後，孤然坐古堂。
偈十首  其三 釋慧暉
少而可努力，老而可歇心。都盧懶萬事，雙眸淚濕襟。
偈十首  其四 釋慧暉
直下撥開木上座，驀端握却毫長老。衲僧氣宇乾坤外，一夜寒冰通體到。
偈十首  其五 釋慧暉
玉人深睡澄潭妙，石漢眼開花岳笑。不是今朝新發悟，三生大定了知少。
偈十首  其六 釋慧暉
一回得妙，二度忘妙。急急歸雲，堆堆白雲。別增真照，殊出月照。芬芸百花，馥郁紅花。春窗暖笑，破家好笑。
偈十首  其七 釋慧暉
人間無佛時，早是如來機。世界無塵境，新看深妙奇。若具此眼，便人天師。忽有這漢，何用擬議。
偈十首  其八 釋慧暉
定林隻履，天台楖𣗖。鈯斧住山，橫擔鑌鐵。獨有雲床老胡僧，徒見夜中天上月。目前無極分外心，少室花容是妙訣。
偈十首  其九 釋慧暉
正偏融融而路斷於鳥道之表，君臣堂堂而容儼於玉殿之中。到底難說，妙處絕同。別得傍道，見萬年松。
偈十首  其一○ 釋慧暉
皎皎而月澄，嶺上之孤松。凄凄而風渡，半夜之空中。深深也妙訣，自坐少林之峯。了了也真氣，元居虛谷之功。
頌十六首  其一 釋慧暉
一片天光三五風，玉墀吹斷嶺頭松。巍然山上澄湛下，忽爾雲同霜月中。堆堆全體乾坤裏，密密滿心天地表。碌碌𥐢𥐢通用眼，驪珠擊碎草芊忡。
頌十六首  其二 釋慧暉
路斷無依著，滿船乘雪月。夜午不相關，全體蹈金鐵。唱出歸家歌，恣吹還鄉曲。從斯野子夢，徒爾難分節。
頌十六首  其三 釋慧暉
轉功就位，獨看古風。再通消息，轉位就功。功位齊顯，千岳萬峯。又轉春芳，俱隠位功。畢竟不用，頻弄萬工。
頌十六首  其四 釋慧暉
祖翁四借吾門事，密密疏疏著眼視。位裏有功隠裏顯，功中有位弟中師。功位不須功位外，主賓不揀主賓機。偏正回互沒分曉，樵子笠穿戴月歸。
頌十六首  其五 釋慧暉
不行心處，不盡凡心。若於心處見於凡心，不妨箇箇了得心心。不掛本衣，不著元裳。自求本衣，再裝元裳。不用人人，會取堂堂。何須正當，何坐空床。正當恁麽，尚在虛旁。切忌未生，坐妙路方。如起歸信，更堪厚賞。畢竟捨去，一樹花香。
頌十六首  其六 釋慧暉
上正之器根密密而難言，中當之器要了了而幽玄，下偏之器見明明而滿天。學人分上事紛紛而不玄，主家活計事寂寂而不傳。
頌十六首  其七 釋慧暉
不覺蹈過鑌鐵關，悠然穩坐月蘆寒。別得妙方更難到，巍巍頂相若當看。
頌十六首  其八 釋慧暉
高高而獨坐，便是見滲漏。寥寥而氣浄，正是情滲漏。明明而神露，悉是語滲漏。畢竟同混處，從古絕滲漏。
頌十六首  其九 釋慧暉
不傳之傳句，先賢也不傳。佛祖未出興，早是有付傳。不妙之妙句，古聖也難宣。黄頭碧眼老，如何及言宣。不真之真句，人天未生前。若以言道趣，只徒在目前。不傳妙真句，三世不變遷。畢竟道人眼，萬歲絕易遷。寥寥而本傳不傳之傳，明明而今妙不妙妙，玄密密而深到不真真玄。畢竟道人眼，億劫不異遷。
頌十六首  其一○ 釋慧暉
參得五語，功勳始成。有時不說，恣口說行。有時不玄，空失妙正。有時不顯，纔一氣生。有時不出，獨來水清。有時不生，未開眼睛。畢竟見得，連天曉星。
頌十六首  其一一 釋慧暉
黄面手中花一枝，頭陀微笑識人希。人天百萬共尊貴，何不打頭勘座師。
頌十六首  其一二 釋慧暉
蹈泥運土自參機，收足展掌自到奇。箇箇須應曾轉撥，真燈破夜意光微。
頌十六首  其一三 釋慧暉
武帝功德人天果，圓覺無功真到心。清浄本然誰會得，碧蘿深鎖古山岑。
頌十六首  其一四 釋慧暉
曠劫無塵世界中，恣吹野曲晚來風。看看本來無一物，滿山雲樹雪花紅。
頌十六首  其一五 釋慧暉
明明梵音海潮音，青青勝彼世間音。雨則慧日破諸闇，日則名爲觀世音。
頌十六首  其一六 釋慧暉
可憐多客滿堂僧，打睡送時亂佛承。悟入至今無一箇，驀頭端的盡三乘。
和芙蓉和尚四句偈頌 妙唱不干舌 釋慧暉
如如寂滅自無情，一句從來本見成。舌運廣長元不間，雪峯相見望州亭。
和芙蓉和尚四句偈頌 死蛇驚出草 釋慧暉
金鞭遥指玉堂寒，驚起將軍夜出關。三尺鏌鋣清四海，攙槍一掃絕癡頑。
和芙蓉和尚四句偈頌 解針枯骨吟 釋慧暉
宮漏沉沉夜色深，燈殘火盡絕知音。木人位轉玉繩曉，石女夢回霜滿襟。
和芙蓉和尚四句偈頌 鐵鋸舞三臺 釋慧暉
鐵牛無角卧山坡，鞭起如飛見也麽。閙市橫騎人不會，擡頭鷂子過新羅。
和先師宏智和尚五轉位頌 匣裏青蛇吼 釋慧暉
寶劍橫斜天欲曉，洗浄魔佛逼人寒。匣中陰陰光生處，衲子徒將正眼看。
和先師宏智和尚五轉位頌 金針去復來 釋慧暉
清虛大道長安路，往復何曾有間然。暗去明來鋒不露，渠儂始不墮中邊。
和先師宏智和尚五轉位頌 秦宮照膽寒 釋慧暉
岩房闃寂冷如冰，妙得冥符處處靈。轉側依忘功就位，回頭失却楚王城。
和先師宏智和尚五轉位頌 五天銀燭輝 釋慧暉
五天皎皎玉輪孤，一轉光分鑑五湖。闊步却來游幻海，十方沙界大毗盧。
和先師宏智和尚五轉位頌 深岩藏白額 釋慧暉
白額藏岩烟霧昏，異中來也自驚群。草深直下無尋處，觸著輕輕禍到門。
五位頌  其一 釋慧暉
正中偏，混沌初分半夜天。轉側木人驚夢破，雪蘆滿眼不成眠。
五位頌  其二 釋慧暉
偏中正，寶月團團金殿冷。當明不犯暗抽身，回眸影轉西山頂。
五位頌  其三 釋慧暉
正中來，帝命旁分展化才。杲日初昇沙界靜，靈然曾不带纖埃。
五位頌  其四 釋慧暉
兼中至，長安大道閑遊戲。處處無私空合空，法法同歸水投水。
五位頌  其五 釋慧暉
兼中到，白雲斷處家山妙。撲碎驪龍明月珠，崑崙入海無消耗。
維摩大士不答文殊問如何是菩薩入不二法門頌 釋慧暉
浄名大士口如盆，一默無端拏雷雲。十聖瘦然居足下，三賢了爾失全分。飄飄而出溪風骨，濯濯而清月水紋。天外孤松峯頂聳，晚樓霜雪夢猶昏。
答雲居西和尚偈 釋慧暉
和尚不知禪，困來便打眠。泥牛喫水草，木馬咬瓦磚。
偈四首  其一 釋慧暉
朔風凜凜掃寒林，葉落歸根露赤心。萬派朝宗船到岸，六窗虛映芥投針。本成現，莫他尋，性地閑閑耀古今。戶外凍消春色動，四山渾作木龍吟。
偈四首  其二 釋慧暉
巢知風，穴知雨，甜者甜兮苦者苦。不須計較作思量，五五從來二十五。萬般施設到平常，此是叢林飽參句。
偈四首  其三 釋慧暉
谷之神，樞之要。裏許旁參，回途得妙。雲雖動而常閑，月雖晦而彌照。賓主交參，正偏兼到。十洲春盡花凋殘，珊瑚樹林日杲杲。
偈四首  其四 釋慧暉
皮膚脫落絕方隅，明了身心一物無。妙入道寰深靜處，玉人端馭白牛車。
頌古十九首  其一 釋慧暉
那吒太子本來身，卓卓無依不受塵。雲散水流天地靜，籬間黄菊正爭春。
頌古十九首  其二 釋慧暉
是風是旛君莫疑，百草叢中信步歸。王道太平無忌諱，戲蝶流鶑遶樹飛。
頌古十九首  其三 釋慧暉
不是風旛不是心，衲僧徒自强錐鍼。巖房雨過昏烟靜，卧聽凉風生竹林。
頌古十九首  其四 釋慧暉
一人道不落，一人道不昧。夜來一陣狂風生，浪打石頭如粉碎。
頌古十九首  其五 釋慧暉
枯木巖前烟嶂昏，羚羊挂角覓無門。玉梭暗擲千峯外，一線虛通曉色分。孤迥迥，絕瘢痕，萬古寒潭攪不渾。正坐當堂金殿冷，回頭盡是我兒孫。
頌古十九首  其六 釋慧暉
百尺竿頭氎布巾，上頭題作酒家春。相逢不飲空歸去，洞裏桃花笑殺人。
頌古十九首  其七 釋慧暉
菴主當年用得親，衲僧眼裏要生筋。趙州舌有龍泉劍，開口等閒疑殺人。
頌古十九首  其八 釋慧暉
重重去盡自平常，春暖風和日漸長。戶外鳥啼聲細碎，巖花狼藉滿山房。
頌古十九首  其九 釋慧暉
翰墨場中喚得回，桂林昨夜覺花開。暗香漏泄通消息，散作人間調鼎才。
頌古十九首  其一○ 釋慧暉
非男女相獨閒閒，正體堂堂孰可攀。一句不傳千聖眼，九天風靜月彎彎。
頌古十九首  其一一 釋慧暉
上座莫要禮老朽，興平未易揚家醜。尊貴從來不出門，渠儂豈在威音後。
頌古十九首  其一二 釋慧暉
午夜山房月色深，十分明白墮功勛。撥開向上通天竅，烟嶂重重不見人。
頌古十九首  其一三 釋慧暉
故山岌岌鎖寒烟，未肯將心輕授傳。玉女夜尋無字印，石人遥指月明前。
頌古十九首  其一四 釋慧暉
一片孤雲不露醜，白雲兒倚青山父。鶴巢靈滴夢初回，新月半鈎升萬戶。
頌古十九首  其一五 釋慧暉
寂寂無依病正深，雪老當年痛處針。一喚喚回春夢破，千山渾作木龍吟。
頌古十九首  其一六 釋慧暉
心徑苔生何處去，謝家人不在漁船。蘆花萬頃水天闊，白鳥深沉任轉旋。
頌古十九首  其一七 釋慧暉
不打飛鳶便到來，大圓鏡裏絕塵埃。東君節令分明也，桃李年年二月開。
頌古十九首  其一八 釋慧暉
□世如來一口吞，故山深靜月黄昏。光分頂後千門曉，坐看春回入燒痕。
頌古十九首  其一九 釋慧暉
混而不雜體常虛，雪月交光類莫如。應處萬端無罣礙，片雲自在卷還舒。
贈慧暉偈 釋雲居西
雲居不會禪，洗足上床眠。不覺枕子落，打破常住磚。
蒙亭詩和張洵韻 葉宗諤
我行幾許踰沅湘，直抵八桂灕水旁。千山倒影摇溪光，秀色不借草木蒼。茲亭構勝俯回塘，野花風遞羅綺香。巖前伏波航羽觴，一洗塵思生清凉。疑有仙人白玉牀，壺中景迥日月長。步此仙籟音琅琅，世間名利真毫芒。此景不獨冠南方，恨不築室輕侯王。回首塵迹空渺茫，瞥去未必計非良。其如樽酒情難忘，恍然一夢五雲鄉。
句 葉宗諤
鳳凰臺上山吞月，白鷺洲邊水接天。
通山  其一 李傳正
我愛通羊好，居民山作城。眼前無俗事，枕畔有灘聲。
通山  其二 李傳正
我愛通羊好，回環雲水間。重巒與疊嶂，真是翠屏山。
通山  其三 李傳正
我愛通羊好，清無一點塵。峭山多洞戶，樵牧識仙人。
遊淡山巖 彭從虎
竹苞未翦山雖幽，福庭勝概難窮搜。天公念此久閉塞，密召五丁詒厥謀。巽維一夕啟邃竇，光圓甕牖端相侔。方床翠屏廣羅列，藥臼香山深抉鎪。道人振錫蟒潜遁，處士化石巖中留。訓狐昨夜又鳴報，果是五馬今朝遊。
句 李會
金沙灘上雙鸂鶒，肯爲分司御史來。
紹興丁巳二月三十日同晏元老馮應禮羅君瑞遊龍多山訪飛仙遺迹以兩詩書事  其一 何麒
世路聱牙赤水過，故升天險問龍多。書中舊識唐公昉，圖裏又聞馮蓋羅。絳闕岧岧雙鶴下，青空杳杳八鸞歌。一篇跳出孫樵語，未應虛皇玉字科。
紹興丁巳二月三十日同晏元老馮應禮羅君瑞遊龍多山訪飛仙遺迹以兩詩書事  其二 何麒
丁令梅仙梁市客，穿雲隨我上虛無。携持頼有竹都尉，偃蹇更逢松大夫。山積五倉窺石□，霞拖九芒覓丹爐。聖泉聞說經湯旱，中有龍蟠不用雩。
南樓 何麒
武昌形勢鳳凰邊，萬里長江落檻前。笑殺元規亂天下，南樓何藉此人傳。
外大父丞相初登科爲雒縣主簿經攝垍窯鎮稅官留詩護國寺中令狐監征錄以見寄謹再拜追和而記其後 何麒
傳翁遺墨賸咨嗟，四海當年尚一家。大老不爲今日用，小詩徒遣後人誇。興來思跨巴滇馬，歸去方乘下澤車。燕麥兔葵僧舍裏，何如夢得訪桃花。
虎丘 何麒
平地涌巖壑，棱層驚大雄。何曾遠人世，真欲傍天宮。白虎威靈在，赤烏緣影空。生公能說法，音與塔鈴同。
巖下觀瀑旦晚異狀子文有詩輒次其韻 何麒
瀑色清明氣猶雄，非煙非雲非白虹。兜羅綿光秀罘罳，瑠璃□影摇簾櫳。風吹銀潢灑蒼壁，日照玉柱擎青空。誰言物象要有盡，我覺端倪殊不窮。思涌迴翔掀舞時，句在縹緲空濛中。更將七字寫亭午，倚天長劍拖芒鋒。
題陽華巖 何麒
名山固多巖，茲巖擅天下。屋大享千人，谷深量萬馬。谽谺通一水，旁午飛橋跨。石礫巧彫鎪，松篁森繪畫。古人棲遁處，文字猶憑藉。語妙元次山，名高陶別駕。瞿君三體篆，殆可斯翁亞。却後累百年，吾人來歎吒。伊予邱壑姿，嗜好若天假。終焉卜真隠，學道冀陶冶。丹成生羽翼，召節青童把。揮手挹霞芒，竦身朝帝者。
題師子巖  其一 何麒
旦爲陽華遊，軒豁諧素志。那知此嵌巖，近在回翔地。石如狻猊狀，蹲伏呀可畏。雖無嚬呻威，尚使百獸避。漫郎嗜泉石，足跡靡不至。是巖端見遺，定自求其備。澹巖冠湘中，瓌瑋傳萬耳。此郎靳一言，亦以山無水。骨多欠膋血，草木咸枯悴。其誰喜冥搜，韻語發天祕。石門何晃蕩，坐久三歎喟。徑欲挽銀潢，淙淙滿人意。
題師子巖  其二 何麒
一楠枯再生，兩石合無罅。
題師子巖  其三 何麒
梁山韮黄妙天下，玉筯金釵盈大把。
建炎丞相成國呂忠穆公退老堂  其一 徐公裕
注意惟聞簡帝心，聊成退老寓登臨。放懷綠野巖瞻重，寄傲平泉國念深。海闊水雲和島嶼，時清鐘鼓樂園林。謝公豈久東山趣，天下蒼生傒作霖。
建炎丞相成國呂忠穆公退老堂  其二 徐公裕
國棟帡幪不日成，天河星斗宿簷楹。台符影燭江山麗，赤舄光臨草木榮。猿鶴從今驚夜帳，鹽梅行復作和羹。衰顔白髮塵埃客，狂斐裁詩繼頌聲。
宮詞四首  其一 吳百生
妙選昭陽進，羞花妬六宮。行階蓮落地，隨御柳含風。按舞天光近，徵歌燭影紅。夜深金殿合，環珮月明中。
宮詞四首  其二 吳百生
阿嬌金屋閉，羣玉奉龍轝。夜色明光酒，春風長信裾。傳宣嚴仗合，應侍冶容虛。笑簇嫣然地，名花總不如。
宮詞四首  其三 吳百生
鈞樂雲中動，鑾輿天上行。百花齊醉日，孤月獨明更。玉漏頻催酒，金爐細結甍。春秋有常幸，日日調清平。
宮詞四首  其四 吳百生
中使質明催，珠宮寶扇迴。髻雲雙鳳擁，歌雪百花堆。競立徼殊寵，群趨望獨魁。壽陽春夜額，貼盡一庭梅。
莫釐遠眺 吳百生
金庭隔塵聳，玉柱插天浮。石古不知歲，谿虛長欲秋。繡重紅錯翠，錦簇閣兼樓。望裏三州遠，吟邊松月留。
烏夜啼 吳百生
夜夜烏來啼未央，明月出戶空飛霜。吹笳征夫不就寢，宮筵列燭聲滿堂。
鹿苑禪寺 范潔
晉遠風流八百年，虎溪無復社中賢。愛斯吐月吞風屋，有此開花結子蓮。直使淵明通耿介，亦教靈運費攀援。知師戒潔方投社，欲對松窗設榻眠。
題徽宗宸翰 康與之
玉輦宸遊事已空，尚餘奎藻繪春風。年年花鳥無窮恨，盡在蒼梧夕照中。
遊慧力寺  其一 康與之
天涯芳草盡綠，路旁柳絮爭飛。啼鳥一聲春晚，落花滿地人歸。
遊慧力寺  其二 康與之
江上濃陰曉未開，瘦筇支我上蒼苔。春寒前日去已盡，今日又從何處來。
僻居 康與之
巷僻過從少，柴門盡日關。鶑聲常在柳，雲影不離山。有道難言□，雖貧未厭閒。川原煙四暝，春思有無間。
鷺 康與之
春暗汀洲杜若香，風標公子白霓裳。碧天片雪忽飛去，何處人家水滿塘。
琵琶 康與之
夜深琵琶聲似裂，一曲霓裳一庭月。曲終人影在西階，困倚東風步摇折。
可惜 康與之
簾幕重重下玉鈎，隔簾春在柳梢頭。東風著意相料理，吹去楊花不自由。
鶴舒臺 康與之
白雲深處路崎嶇，鶴去臺空景物殊。山展翠屏連紫幕，泉分清溜滴明珠。道人祇問丹砂井，隠客猶尋九節蒲。試問葛仙仙去後，至今遺蹟事如何。
招真詞 康與之
白鶴巢兮丹井空，蓬山杳兮煙霞濛。陵谷變兮今古，木葉下兮秋風。飛仙去兮朝太微，黄冠野服兮以遊以嬉。餐霞卧月兮世不我違，與世滌映兮天門可馳。蒼龍嘷兮雲漫扉，石泉冽兮山芋肥。俯仰宇宙兮日月蔽虧，靈秀回薄兮野芳呈姿。山中之樂兮萬化莫移，仙人不來兮隠者曷歸。
嚴陵懷古 康與之
建武中興寶運開，股肱俱是濟時才。漢家鼎祚如磐石，此老方圖拂袖來。
玉虹洞二首  其一 康與之
睡起疏簾一半開，更無人迹過青苔。須臾蒼狗風前變，雷雨驅潮出海來。
玉虹洞二首  其二 康與之
滿山一夜風篁響，透屋三更月露寒。自掩殘書推枕睡，江湖秋夢水雲寬。
詩一首 康與之
越王山下千樹梅，逐客年年走馬來。寒玉滿枝風色裏，不受暖靄輕煙催。故人千里復萬里，折香欲寄生徘徊。孤吟獨醉常夜半，山月野風騎馬回。
戲爲妓山氏作 康執權
昔日緹縈亦如許，盡道生男不如女。河陽滿縣皆春風，忍使梨花偏带雨。
建炎丞相成國呂忠穆公退老堂詩二首  其一 康執權
退老堂成席未溫，天書夜到領侯藩。周褎申伯保南土，唐起裴公護北門。猿鶴豈應愁舊隠，虎貔方看擁華軒。公家報政由來速，佇入延英覲帝尊。
建炎丞相成國呂忠穆公退老堂詩二首  其二 康執權
公居臨海亦經年，每恨淹留阻執鞭。異縣忽聞登帥閫，此身那得侍賓筵。古今誰似功名老，出入榮持將相權。從此鳳池歸路駃，未容雁蕩奉周旋。
弔王忠肅 楊由義
太原城下屹行宮，雲樹籠葱掩碧空。鐵馬無聲汾水急，滿天風雨泣英雄。
哭郭若虛 程時翼
一枝夭矯摩雲操，三尺光芒報國心。易水歌殘聲杳杳，□□月落夜沉沉。
雁 朱乘
八月新霜岸草枯，數聲哀怨雁來初。憑君試向沙汀看，恐带匈奴二帝書。
華亭山房象山 黄大輿
客游厭城市，僧房見巖壑。偉石羅衆峯，寒砂結層堮。爲谷既窈窕，置嶺復綿邈。溪源互相注，花草紛已錯。空聞先王夢，徒觀楚臣作。行雲在俛仰，北渚應酬酢。天機契如幻，意匠起冥漠。周流屬多豫，寤寐欣所託。有懷山中人，從爾芳杜若。
登慈恩塔 范智聞
獨上慈恩塔，疏懷亦慨然。異朝多少事，不改舊山川。
蒼玉洞 范智聞
山容嶻嶭石爲身，造化安排氣象勻。杳窱一灣開洞府，巉巖四立護風塵。溪光照野疑無夜，樹色參天不計春。誰把翠崖磨似玉，喜留詩語記幽人。
臨終詩 釋有規
讀書已覺眉棱重，就枕方欣骨節和。睡起不知天早晚，西窗殘日已無多。
書戶 小郗道人
日轉庭槐影漸移，重門複屋傳呼遲。不如拂袖穿雲去，說與落花流水知。
夢中作 王珩
舂罷雞□□，□行犬吠難。溪深水馬健，霜重橘奴肥。
詩一首 釋清止
江南江北正干戈，茅屋深遷入薜蘿。夢幻利名知險惡，虛舟身世若風波。石門路險交遊少，竹塢雲深筍蕨多。閙裏打閑誰似我，千巖春色一聲歌。
詩一首 釋慧日
溪遶茅堂山遶溪，溪山深處是真棲。山人若問西來意，雲自高飛鳥自啼。
麻溪渡 汪寺丞
麻溪渡口古灘頭，萬疊青山遶四周。地僻鼎分三縣界，淵澄輻輳兩川流。客槎時下佗山木，漁槳偏歸暮雨舟。寂寞一年曾再到，可憐異代謫仙游。
句  其一 毛德如
睡覺昏昏厭鼓聲。
句  其二 毛德如
城頭松柏鎖愁烟。
廣野軒 張之才
城隅荒僻地，瀟灑亦清虛。雅有林泉樂，閒同郊野居。小園春自好，幽逕客來疏。不學樊遲稼，虞卿喜著書。
句 吳民載
條風著野方蠶月，高樹移陰又麥秋。
贈張淡道人 徐逢原
鐵笛愛吹風月夜，夾衣能御雪霜天。伊予試問行年看，笑指松筠未是堅。
吏部員外郎傅公 《靖康小雅》作者
强敵寒盟，兵忽踰塞。公持漢節，迓客于界。控弦欻來，率土震駭。外臣桀傲，自矜强大。公誓不慴，有死無拜。殺身成仁，播美千載。
河東馬步軍副總管王公 《靖康小雅》作者
矯矯虎臣，捍城於并。殫其智力，爲國長城。攻踰兩時，敵不能乘。無食無援，百雉乃傾。負像赴水，義不苟生。大節卓偉，千載光明。
真定府路兵馬都鈐轄劉公 《靖康小雅》作者
將軍死綏，古人所長。有如劉公，與城俱亡。兵挐常山，公以身當。生竭其勇，力挫戎行。天未悔禍，敵勢益張。公雖瞑目，萬古傳芳。
太尉鎮洮軍節度使同知樞密院事种公 《靖康小雅》作者
壯哉此翁，謀深氣勁。終始一節，佑我三聖。百戰之餘，所料必勝。提師入援，敵讋威令。疊盡良策，衆莫之聽。割地增幣，强鄰益橫。萬里長城，恃爲藩屏。倏嗟不祿，亂何有定。旌旗無光，兵民凄哽。餘烈昭昭，方求獨盛。
果州團練使何公 《靖康小雅》作者
巍巍京師，帝王之澤。臨制華夏，憲相紫極。邊塵漲天，雨墜矢石。千雉摧毀，公死於敵。欃槍舒芒，萬象變色。獨垂忠烈，以光載籍。
內使黄公 《靖康小雅》作者
在昔漢唐，亡由閹宦。出或用之，鮮不貽患。豈期黄公，獨稟高見。白髮虔心，有聞必諫。竭力東城，以身死難。揭名不磨，萬世炳煥。
提舉京城四壁守禦劉公 《靖康小雅》作者
有赫劉公，心在王室。氣吞强敵，忠貫日月。九鼎既淪，四溟蕩潏。公如山嶽，萬仞屹屹。富貴莫誘，威武莫屈。仗節而死，無愧委質。
太學生徐公 《靖康小雅》作者
欃槍騰光，遂勃太陽。六龍不翔，昧昧八荒。公欲挾飛，再麗咸桑。怒髮烈烈，力鎸暴羌。白刃亙野，視猶蝟芒。凜凜之氣，雖死不亡。
吏部侍郎李公 《靖康小雅》作者
烈烈李公，實備全德。義動幽明，氣貫金石。扈蹕敵營，爰究忠烈。杞人之憂，廢立大厄。公挺不顧，二將面叱。勇甚雷霆，天地動色。命輕鴻毛，名高斗極。燎火之焚，不變藍璧。滔天之溺，砥柱獨立。死得其所，震耀方冊。
兵部尚書孫公 《靖康小雅》作者
巍巍孫公，忠烈俱偉。受天大任，淵渟山峙。謀謨密宥，帝所眷倚。付以留鑰，又託以子。天未悔禍，甘赴萬死。國家德澤，周及遠邇。罹茲禍變，孰奮而起。公節不渝，獨負大美。若神人然，衆所仰止。彼以偷生，徒奄如鬼。
僉書樞密院事張公 《靖康小雅》作者
金人强悍，一歲再至。公提郡兵，疾驅入衛。敵將易姓，公秉大義。獨敢抗言，必復趙氏。欲扶日馭，力掃氛翳。身拘名張，忠烈振世。
東京留守宗公 《靖康小雅》作者
洪河滔滔，撼野摧山。砥柱中立，獨當狂瀾。敵勢焰焰，動植俱殘。公俯視之，若螢燐然。知無不爲，獨殿中原。方事北討，將以身先。赤羽若日，朱旗絳天。二賊巧沮，行或止還。雖醢二賊，奚足償焉。奪之遽矣，中外悲歎。
河北都轉運使王公 《靖康小雅》作者
建炎紹統，銳於中興。乃得賢輔，食蘗飲水。責君堯舜，良哉股肱。苟用其言，不難丕承。時相巨蠹，忌嫉才能。群邪翼之，如彼鸇鷹。公奮不顧，忠勇日增。瞻之維何，垂天之鵬。瑣瑣潜善，陋比蛙蠅。賢死奸壽，何戒何懲。
御史中丞秦公 《靖康小雅》作者
天崩地陷，革我洪圖。孰敢爭之，維時醇儒。祈復明辟，義在捐軀。猛虎垂涎，遂捋其鬚。驪龍不睡，乃探其珠。身赴沙漠，名振九區。
辭再主清凉偈 釋智朋
相煩專使入煙霞，灰冷無湯不點茶。寄語甬東賢太守，難教枯木再生花。
中山即事 芮毓
幾年壓塵囂，屢欲返初服。鷦鷯安一枝，何必戀微祿。瀟灑此村居，茅舍带修竹。田園薄有收，積書高過屋。所以課子孫，利用聚吾族。光大不可期，庶幾守耕讀。
句 呂氏
前身當是陶淵明，愛酒不入遠公社。
句 靖康臣僚
伊尹定歸商社稷，霍光終作漢臣鄰。
題黄連步接官亭壁 鄱陽婦人
故里蕭條一望間，此身飄泊歎空還。感時有恨無人說，愁斂雙蛾對暮山。
客臨安懷舊都 東都故老
曾見宜秋輦路門，大書黄榜許游行。漢家寬大風流在，老去西湖樂太平。
詩一首  其一 范宗尹
丈人古君子，清德肖冰玉。仕宦三十載，一飽猶仰祿。驅車向金闕，此行何太速。家山豈不戀，陶令瓶無粟。
詩一首  其二 范宗尹
曉出城東路，尋僧聊避喧。宿雲開嶺岫，晚稻沒川原。村暗桑枝合，林紅柿子繁。日斜僮僕困，共喜到山門。
詩一首  其三 范宗尹
古寺山環合，崎嶇路僅通。一庵寒閉戶，羣木夜號風。幽勝窮探盡，塵勞洗滌空。茲遊恐不再，聊記小詩中。
題石橋 范宗尹
古木森森白晝昏，瀑泉飛處兩山分。石梁跨谷欣初睹，茗椀浮花信舊聞。行古向來悲一跌，潔身此去欲三薰。至人儻有矜憐意，便與提携出世紛。
遊大有空明洞 范宗尹
暫到山中禮法壇，空明雲氣逼面寒。當年孤鶴是何處，遥想天風墜羽翰。
題雁蕩山 范宗尹
一徑入幽谷，隨山幾縈盤。雲樹深蓊蔚，石溪響潺湲。我來春色晚，山花亦何繁。好鳥不知名，向人自關關。遺我發興新，探討忘疲艱。龍湫信奇絕，飛泉落雲間。快瀉萬斛珠，濺沫霜雪寒。尊者所經行，草木不可芟。敢將塵土足，濯此清泠灣。晚投野僧家，山作碧玉環。高堂極虛明，可寄須臾閑。此行端爲山，山窮我當還。明朝驅車去，依然隨塵寰。勝處未易忘，神遊清夜闌。
寄張趙二相三首  其一 胡寅
賢哲不同才，論心則皆仁。去就不同趨，惟義乃可親。仁非比周用，推己以逮人。義非楚越疏，顧不私其身。伊誰覺後世，凜凜周先民。姬公徂東山，流言起齗齗。召公發金匱，王逆繡裳新。它日奭有疑，不悅公未逡。子往暨汝濟，公語尤諄諄。忠誠共白日，勢利一飛塵。姬家八百祀，盛業兩公因。其人不可見，此意常自真。吁嗟刎頸士，一失爲參辰。我思尚友徒，表此三千臣。